'3txulo Zuzenean', astelehenetik ostiralera, hilaren 13tik aurrera | El Diario Vasco\nTarteka, platora ere hurbilduko dira umeak.\nEL DIARIO VASCO Jueves, 9 febrero 2017, 10:58\n'3txulo Zuzenean' saioa estreinatuko da otsailaren 13tik aurrera ETB3n. Xbel (Zuriñe Hidalgo) eta Gorritxo pertsonaiek gidatuko dute, eta 19:30etik 20:30era eskainiko da zuzenean, astelehenetik ostiralera. Horrez gain, orain arte bezala, goizean eta eguerdian ere '3txulo' saioa izango da ikugai.\nETBk azaldu duenez, «3txulotarren asmoa, kezka eta helburua Euskal Herriko haurrekin bat egitea izan da hasieratik, eta orain, zuzeneko saio honekin, harremana askoz ere estuagoa izango da. Umeek zuzenean parte hartzeko aukera izango dute telefonoz, eta baita tarteka platora gerturatuta ere».\nEduki berrion artean lehiaketa bat dago. Telefonoz, Xbelek proposatuko dizkien jokoetan parte hartu, eta tarteka sariak irabazteko aukera izango dute haurrek. '3txulo'ko pertsonaien inguruko galderak, jolasak, asmakizunak eta abar izango dira. Zuzenean parte hartzeko ezinbestekoa izango da Hiru3 klubeko bazkide izatea.\nZuzeneko albistegia ere izango da saioaren barruan. Egunero hiru berri emango dituzte, eta umeek hiruetatik gezurretako albistea zein izan den asmatu beharko dute. Tarteka umeei eta gonbidatu bereziei zabalduko diete platoa, batez ere haurrei. Dantzatzeko, kantatzeko, dakizkiten bitxikeriak erakusteko eta programako pertsonaiak ezagutzeko, besteak beste.\nAstero-astero Xbelek herri bateko ikastetxe bat bisitatuko du. Bertako ikasleen eskutik, eskola ezagutuko ahal izango da: ikasgelak, jangelak, baratzak, musika aretoa, antzerki taldea... Bertako maisuak ezagutuko ditugu, eta eurekin jolasteko aukera ere izango da.\nXbelek Euskal Herri osoa zeharkatuko du bere jakin-mina asetzeko. Bere erreportajeen bitartez, esate baterako, kandelak nola egin, liburu bat nola inprimatu, zuhaitz bat nola landatu, behiak nola jetzi, zenbatero jaten duten Aquarium-eko marrazoek Hamaika gauza ikasiko dute haurrek.\nXbelek kantatzen bukatuko du egunero saioa. Doinu ezagun bat erabiliz, egun horretan saioan ikusi eta ikasitakoa laburtuko du.\nEta berrikuntza hauetaz aparte, betiko tarte arrakastatsuak ditu saioak: 3txulotarren abenturak, orain arte bezala umore, jakingarri, balore eta batik bat dibertsioaz hornituta.\nPertsonaia berri bat ere izango da '3txulo' saioan: 6Khan, Xbelek bere etxean jaso duen etorkina. Hainbat tirabira, gaizki ulertu eta trama desberdin sortuko ditu pertsonaia berriak.\nHorrez gain, zorion tartea izango dute. Egunero sorpresa galanta emango diote etxean saioari begirik kendu gabe dagoen eta urteak betetzen dituen 3txulotar horri.\nBerebat, sukaldeko sekretuak eta errezeta errazak, eskulan ikusgarriak, liburuen gomendioak eduki horiek guztiek osatuko dute saioa.\nCarlotti y Mas, nuevos vicepresidentes de UTECA Intervenido en Málaga un proveedor pirata tras una denuncia de la Premier League


Google Research datorren urtarrilean desagertuko da | Consumer\nGoogle Research datorren urtarrilean desagertuko da\nDatu-base hori erreferentziazko sarbide libreko iturri bihurtu nahi zen komunitate zientifiko eta herritarrarentzat.\nEgilea: mediatrader 2008-ko abenduak 26\nGoogle Research-ek funtzionatzeari utziko dio 2009ko urtarrilean. Hala jakinarazi diete sustatzaileek posta elektronikoz ekimen honetan parte hartzen duten ikertzaileei, SINC zientzia-berrien plataformak jakinarazi duenez.\nUrte honen hasieran aurkeztu zen datu-base hori, eta oraindik proba-fasean zegoen. Zientzia- eta herritartasun-komunitatearentzako erreferentzia-iturri libre bihurtu nahi zuen. Kode irekiko ikerketen, estatistiken eta txostenen 120 terabyte gordetzea zuen helburu. Ikasketa eta lanen igoera librea zen zientzialarientzat eta sarrera doakoa internauta guztientzat.\nGainera, datu-baseak zerbitzuak zabaltzeko asmoa zuen, “Hubble” teleskopio espazialaren argazkiekin eta Arkimedesen Palimpsesto lanaren laburpenekin.\nDuela zenbait aste, Eric Schmidt AEBetako konpainiako zuzendari exekutiboak Google Research itxi zuenean, “Wall Street Journal”-eko artikulu baten bidez, Googlek 2009an proiektu esperimentalak murriztuko zituela jakinarazi zuen.\nHala ere, enpresak zientzia-komunitateari beste proiektu batzuk ematen jarraituko du, hala nola Scholar (erabiltzaileei ikerketa-lanak aurkitzen laguntzen dien doako zerbitzua), bere programa zientifikoak edo zuzenean dokumentuen argitalpen irekia.\ndatu-basea google research-eu komunitate zientifiko libre-eu sarbide\nEBko biztanleen %100ek 30 Mb / s-ko Internet izango dute 2020an, Telefónicaren arabera


Egun batean, Nzerekoren geundela, nagusiak telefonoa eman zidan etxera dei nezan. Denbora pixka bat bazen Thiankoin zer gertatzen zen ez nekiela. Hots egin eta amak hartu zuen, “alo?”. “Ama, Ibrahima naiz, zer moduz zaude?”. “Djantou, alhamdoulillah, eta zu?”. “Ni ere ongi, jainkoari eskerrak”. Ohiturazko bi edo hiru esaldi horiek eta gero, berriz galdetu nion, “ama, ongi zaude?”. “Bai, ni ongi nago, baina bada hiru aste ez dudala Alhassaneren berririk. Etxetik alde egin zuen eta ez dut ezer jakin ordutik, zuk badakizu zerbait, Ibrahima?”.\nNik ez nekien ezer. Hiru edo lau urte neramatzan etxetik urrun, eta denbora hartan hiru aldiz bakarrik hitz egin nuen Alhassanerekin. Ez zidan behin ere adierazi inora abiatzeko asmoa zuenik.\n“Eman denbora pixka bat”, esan nion amari, “saiatuko naiz zerbait jakiten”.\nKonakryra itzultzean aitaren anaia zaharrarengana jo nuen, Alhassane handik pasatu ote zen jakiteko. Ezetz esan zidan, ez zekiela ezer. “Oke”, erantzun nion. Eta garajera itzuli nintzen.\nDenborak aurrera egin zuen, aste batzuk, agian hilabete bat, edo gehiago, Alhassaneren berririk gabe. Herrixkara itzultzea erabaki nuen, amarengana.\nKonakryn bi arroz zaku erosi, eta autobusez joan nintzen Kankalaberaino. Handik Thiankoira oinez, arroza bizkarrean. Ama etxe atzean aurkitu nuen, baratzean. “Ibrahima”, esan zidan. “Ama”, erantzun nion, “nik ez nekien ezer”.\nAstebete egin nuen etxean, eta Alhassaneren hutsune hartan nire ahulezia sumatzen hasi nintzen. Ahulezia esaten dudanean errua esan nahi dut. Bai, nire errua. Ikasketetan laguntzeko hitza eman niolako, baina ezin izan nuen, aprendiz soil bat nintzen, ez nuen sosik irabazten. Eta alde egin zuen.\nEtxe aurrean laranjondo bat zegoen, aitak landatua. Haren ondoan eseri eta pentsatzen nuen, “anaia txikia non ibiliko ote da?”. Binta eta Rouguiatou hurbiltzen zitzaizkidan eta ez nien kasurik egiten. Ezin nuen. Joan egin nahi nuen. Liberiara, Malira, Sierra Leonara, Mauritaniara, norabait, joan, anaia txikiaren arrastoaren bila.\nAmari galdera asko egin nizkion hark zer pentsatzen zuen jakiteko, eta amak, “Ibrahima, zu itzuli Konakryra”, erantzun zidan, “ez utzi zure aprendizgoa, berriren bat iristen denean nik abisatuko dizut”. “Dakor”, esan nion, eta Konakryra itzuli nintzen.\nZama astunak garraiatzen ikastera.


Osakidetzak ikuspegi estrategikoa behar du –\nOsakidetzaren egoitza, Bilbo\nEuskararen Gizarte Erakundeen Kontseiluak ebaluazioa egin eta aurkeztu zuen jendaurrean. Bertan, argi adierazi zuen hizkuntza politika eraginkortu ezean urraketa egoera betikotu egingo zela.\nUrruti gaude Planak berak jarritako helburuak betetzetik, baina bidea egiten jarraitu behar du Osakidetzak, osasun-zerbitzuak kalitatez, segurtasunez eta eskubideak bermatuz emango baditu. Lehen ebaluazioak erakutsitako gabezietan neurri zuzentzaileak ezarriz gero, Bigarren Plana amaitzerako urrats eragingarriak egin daitezkeelakoan gaude.\nNorabide horretan botere publikoek bidaide izango dute Kontseilua.\nbehatokia, euskara-plana, euskara-zerbitzuak, Euskararen Erabilera Osakidetzan Normalizatzeko Bigarren Plana, hizkuntza-eskubideak, kontseilua, Osakidetza, Osakidetzak ikuspegi estrategikoa behar du\nKontseiluko komunikazio taldeko kidea


PDF (252 KB - 6 orri.)\nGarapenerako Lankidetzari buruzko otsailaren 22ko 1/2007 Legearen 10. artikuluak garapenerako lankidetzako eragileen erregistro bat sortzea aurreikusten du.\nBestalde, Garapenerako Lankidetzaren Euskal Agentzia sortu era arautzen duen ekainaren 19ko 5/2008 Legearen 3.2.d) artikuluak Garapenerako Lankidetzaren Euskal Agentziari ematen dio, besteak beste, Garapenerako Lankidetzako Eragileen Erregistroa kudeatzeko zeregina.\nErregelamendu honen bidez, Garapenerako Lankidetzako Eragileen Euskal Autonomia Erkidegoko Erregistroaren araubide juridikoa ezartzen da eta entitateek bertan inskribatzeko bete behar dituzten formalitateak eta betekizunak zehazten dira. Horrez gain, ahalbidetu egiten dira erregistroaren funtzionamendua eta garapenerako lankidetzaren arloko diru-laguntzak jaso ditzaketen erakundeen ahalmena eta kaudimena identifikatu eta bermatzeko zeregina.\nOndorioz, lehendakariaren proposamenez, Euskadiko Aholku Batzorde Juridikoarekin bat etorriz eta Gobernu Kontseiluak 2018ko urriaren 9ko bilkuran eztabaidatu eta onartu ondoren, hau\nGarapenerako Lankidetzako Eragileen Euskal Autonomia Erkidegoko Erregistroa sortu eta arautzea da dekretu honen helburua. Erregistroa Garapenerako Lankidetzari buruzko otsailaren 22ko 1/2007 Legearen 10. artikuluan dago aurreikusita.\n1.– Garapenerako Lankidetzako Eragileen Erregistroa herritarrentzako eta erregistrora sartzeko interesa duten entitateentzako zerbitzu publiko bat izango da.\n2.– Administrazio Publikoen Administrazio Prozedura Erkidearen urriaren 1eko 39/2015 Legeak eta dekretu honek ezarritakoak izango dira inskribatzeko, aldatzeko eta ezerezteko prozedurak.\n3.– Entitateek ez dute inolako tasa edo prezio publikorik ordaindu beharko Garapenerako Lankidetzako Eragileen Erregistroan inskribatzeagatik edo aldaketak egiteagatik.\n3. artikulua.– Erregistroa zeini atxikita dagoen.\n1.– Garapenerako Lankidetzako Eragileen Erregistroa Garapenerako Lankidetzaren Euskal Agentziari atxikita dago.\n2.– Garapenerako Lankidetzako Eragileen Erregistroa kudeatzea Garapenerako Lankidetzaren Euskal Agentziaren Zerbitzu Juridikoaren lana da.\n3.– Garapenerako Lankidetzaren Euskal Agentziako zuzendariak emango ditu, Zerbitzu Juridikoaren proposamenak aztertuta, Garapenerako Lankidetzako Eragileen Euskal Autonomia Erkidegoko Erregistroan datuak inskribatzeko eta ezerezteko prozedurei bukaera ematen dieten ebazpenak.\n4. artikulua.– Eremu subjektiboa.\n1.– Zehazki, entitate hauek izango dute inskribatzeko aukera:\n2.– Erregistroan inskribatu ahal izateko, lankidetza-eragileek baldintza hauek bete beharko dituzte:\na) Nortasun juridikoa eta jarduteko lege-gaitasuna duten erakundeak izatea.\nc) Entitatearen helburuetako bat, erakundeak berak onartutako estatutuen edo agirien arabera, garapenerako lankidetza izatea.\nd) Egoitza edo ordezkaritza eta administrazio-egitura egonkorra Euskal Autonomia Erkidegoan izatea.\n5. artikulua.– Erregistroaren zereginak.\ne) Informazio-oinarri bat eratzea eta informazio hori Garapenerako Lankidetzaren Euskal Agentziak erabili ahal izatea garapenerako lankidetzaren egoerari buruzko estatistikak eta ikerketak egiteko. Informazio hori, aipatutako erabileraren emaitza gisa, argitaratu ahal izango da. Datuak Euskal Estatistika Planari buruzko apirilaren 23ko 4/1986 Legeak ezarritakoa betez erabiliko dira.\n6. artikulua.– Inskripzioen edukia.\nLankidetza-eragileen datu hauek inskribatuko dira Lankidetzarako Eragileen Erregistroan:\n1.– Entitatea identifikatzeko datuak: izena, identifikazio fiskaleko zenbakia, egoitza soziala, Euskadiko ordezkaritzaren egoitza, Euskadiko ordezkariaren edo ordezkarien identifikazio-datuak (bakoitzaren sexua adierazita), entitatearen forma juridikoa eta, inskribatuta egonez gero, inskripzio-data.\n2.– Entitatearen nortasun juridikoa egiaztatzen duten datuak: eskritura edo eratze-agiria, estatutuak edo sortze-akta eta dagokion erregistroan inskribatuta egotearen ziurtagiria.\n3.– Erakundearen helburuak. Helburu horiek bat etorri beharko dute Garapenerako Lankidetzari buruzko otsailaren 22ko 1/2007 Legearen 3. eta 4. artikuluetan definitutako printzipio eta helbururen batekin.\n4.– Inskribatuta dagoen edozein daturen aldaketa –aldaketarik egin bada–, entitatearen azkentzea edo desegitea eta ondasunen likidazioa eta zertarakoa.\n5.– Beste edozein datu, indarrean dagoen legediak hala ezartzen badu.\n7. artikulua.– Erregistroan inskribatzeko eskaera.\n1.– Inskribatzeko eskaera bide elektronikoz aurkeztu beharko da, inprimaki normalizatua erabiliz. Inprimaki hori Euskal Autonomia Erkidegoko Administrazio Publikoaren egoitza elektronikoan eta Garapenerako Lankidetzaren Euskal Agentziaren web orrian eskura daiteke, administrazio-prozedura arautzen duen arautegiak ezarritakoaren arabera.\n2.– Eskabideak aurkezteko, aipatutako egoitza elektronikoan onartzen edo erabiltzen den edozein identifikazio- eta sinadura-mekanismo erabil daiteke.\n8. artikulua.– Eskabidearekin batera aurkeztu beharreko dokumentazio osagarria.\n1.– Dokumentazio osagarria bide elektronikoz aurkeztuko da, jatorrizko agiriaren kopiak digitalizatzeko edozein prozedura erabiliz. Kasu honetan, aurkeztutako kopia digitalizatuek bermatuko dute jatorrizko agiriarekiko fideltasuna, eskatzailearen edo haren ordezkariaren erantzukizunpean. Administrazioak, administrazio-prozedura arautzen duen arautegian ezarritakoaren arabera, jatorrizko agiria erakusteko eskatu ahal izango du, aurkeztutako kopia elektronikoa erkatzeko.\n2.– Inskripzio-eskaerari agiri hauek erantsi behar zaizkio:\na) Entitateak Euskadin duen legezko ordezkariaren izendapenaren kopia, pertsona hori ez baldin badago inskribatuta Euskal Autonomia Erkidegoko administrazio orokorraren Ordezkarien Erregistro Elektronikoan.\nb) Eusko Jaurlaritzaren erregistro ofizialen batean inskribatuta ez dauden entitateek edo eskaeran erregistro horiek kontsultatuak izateko baimen espresua ematen ez duten entitateek dokumentazio hau aurkeztu beharko dute:\nc) Egoitza soziala edo ordezkaritza Euskadin izatearen egiaztagiria.\n3.– Aurkeztutako dokumentazioa aztertuta falta edo akatsen bat dagoela ikusten bada, hamar eguneko epean falta konpontzeko edo nahitaezko agiriak aurkezteko eskatuko zaio entitate interesdunari, eta ohartaraziko zaio hala egiten ez badu bere eskaeran atzera egin duela ulertuko dela, administrazio-prozedura arautzen duen arautegian aurreikusten denaren araberako ebazpena eman ondoren.\n4.– Garapenerako Lankidetzaren Euskal Agentziak, eskaera jasotzen duenean, entitatea inskribatuta dagoen Administrazio Publikoko erregistroetako dokumentazio zehatza eskatuko du, dokumentazio hori behar badu.\n9. artikulua.– Inskripzio-prozedurako ebazpena.\n1.– Eskaera eta horri erantsitako dokumentazioa aztertuta, Garapenerako Lankidetzaren Euskal Agentziako zuzendariak ebazpen arrazoitua emango du, inskripzioa egiteko edo ukatzeko agindua emateko.\n2.– Ebazpena emateko eta jakinarazteko gehieneko epea sei hilabetekoa izango da, eskaera Euskal Autonomia Erkidegoko Administrazio Publikoaren erregistro elektronikoan sartzen denetik. Gehieneko epea ebazpen espresua jakinarazi gabe pasatzen bada, inskribatzeko eskaera baietsitzat jo ahal izango da.\n3.– Ebazpenaren kontra, gora jotzeko errekurtsoa aurkeztu ahal izango zaio Garapenerako Lankidetzaren Euskal Agentziako lehendakariari, jakinarazpena jaso eta hurrengo egunetik hilabeteko epean.\n10. artikulua.– Erregistroan inskribatzearen ondorioak.\nGarapenerako Lankidetzako Eragileen Erregistroko inskripzioa adierazpenezkoa izango da, eta, Garapenerako Lankidetzari buruzko otsailaren 22ko 1/2007 Legearen 10.2 artikuluak ezarritakoaren arabera, inskribatuta egotea ezinbesteko betekizuna izango da Euskal Autonomia Erkidegoko Administrazio Orokorraren eta Garapenerako Lankidetzaren Euskal Agentziaren laguntzak eta diru-laguntzak jaso ahal izateko.\n11. artikulua.– Inskribatutako datuak aldatzea.\n12. artikulua.– Inskripzioa ezereztea.\n1.– Eragileen Erregistroko inskripzioa honela ezereztu daiteke:\n2.– Inskripzioa ezereztea eskatzeko eredu normalizatua Euskal Autonomia Erkidegoko Administrazio Publikoaren egoitza elektronikoan dago argitaratuta.\n3.– Erakundearen inskripzioa ezerezteko eskaera haren gobernu-organoak egin behar du, eta, eskaerarekin batera, ezerezteko erabakia hartu dela egiaztatzen duen dokumentazioa aurkeztu behar da, indarrean dagoen legediaren arabera.\n4.– Garapenerako Lankidetzaren Euskal Agentziako zuzendaria da Garapenerako Lankidetzako Eragileen Euskal Autonomia Erkidegoko Erregistroko inskripzioa ezerezteko ebazpena emateko eskumena duen organoa.\n5.– Inskripzioaren ezereztearen ebazpena emateko eta jakinarazteko gehieneko epea hiru hilabetekoa izango da, eskaera Euskal Autonomia Erkidegoko Administrazio Publikoaren erregistro elektronikoan sartzen den egunetik. Gehieneko epe horretan ez bada ebazpen espresua jakinarazten, interesdunak baietsitzat jo ahal izango du bere eskaera.\n6.– Inskripzioa ezerezteko ebazpenaren kontra, gora jotzeko errekurtsoa aurkeztu ahal izango zaio Garapenerako Lankidetzaren Euskal Agentziako lehendakariari, ebazpena jakinarazi eta hurrengo egunetik hilabeteko epean.\n7.– Ezerezteko prozedura ofizioz hasitako kasuetan, hiru hilabeteko epea bukatzen denean iraungi egingo da prozedura.\n13. artikulua.– Garapenerako Lankidetzako Eragileen Erregistroaren publikotasuna.\n1.– Garapenerako Lankidetzako Eragileen Erregistroa publikoa da, eta Administrazio Publikoen Administrazio Prozedura Erkidearen urriaren 1eko 39/2015 Legea eta Gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legea betez erabili ahal izango da bertarako sarbidea izateko eskubidea.\n2.– Datu pertsonalak babestearen arloan indarrean dagoen arautegiak ezartzen dituen baldintzetara egokituko da publikotasuna, eta Garapenerako Lankidetzako Eragileen Erregistroan dauden datuen edukiak ziurtatuz gauzatuko da publikotasun hori.\nGarapenerako Lankidetzako Eragileen Erregistroan inskribatuta egotea eskatuko da dekretu hau indarrean jartzen denetik sei hilabete pasatuta Garapenerako Lankidetzaren Euskal Agentziak eta Euskal Autonomia Erkidegoko Administrazio Orokorrak garapenerako lankidetzaren arloan publiko egiten dituzten laguntzen eta diru-laguntzen deialdietan.


Miaketa-pala berezia irtenbide bat aurkitzeko - Deia\nEuste-horma bat eraikitzeko lanak hasi ziren atzo Zaldibarko zabortegian\nunai gonzalez / zaldibar 03.03.2020 | 08:59\nHarrobi bloke handiak kokatu dira euste-horma eraikitzeko zabortegian. Borja Guerrero\nHarrobi bloke handiak kokatu dira euste-horma eraikitzeko zabortegian.\n26 egun igaro dira jada Zaldibarko zabortegiaren hondamendia gertatu zenetik, baina erreskateaz arduratzen ari diren beharginek oraindik ez dute jo desagertutako bi pertsonekin. Gauzak horrela, arazoari irtenbideren bat aurkitzeko bidean, bilaketa-operatiboak miaketa-pala berezi berri bat izango du, materiala intentsitate handiagoz mugitu eta bahetu ahal izateko.\nErabaki hori atzo goizean iragarri zen Txurdinagako Larrialdiak Koordinatzeko zentroan, Zaldibarko zabortegiko bilaketa koordinatzeko batzorde teknikoan. Josu Zubiaga Segurtasuneko sailbu-rurordea izan zen bilera horren burua, eta berarekin batera, Ingurumen Saileko teknikariek, obra zibileko zuzendaritza teknikoko teknikariek, Bizkaiko Aldundiko ordezkariek eta Eusko Jaurlaritzako Larrialdietako langileek hartu zuten parte.\nBatzordean azkenaldiko aurrerapenak ebaluatu ziren, hala nola, obra zibila egitea zein erauzitako materialak arakatu eta bahetzeko lanak. Halaber, plangintza-neurri batzuk hartu ziren alderdi operatiboan aurrera egiteko. Hartara, azken orduetan sartzeko pista berri bat irekitzeko lanak burutu dira, B1-3 bilaketa-eremuan materiala kendu eta bahetzeko; astebeteko epean egingo dira lan horiek asko jota.\nHorrez gainera, aste honetan Bizkaiko Foru Aldundiaren Ekonomi eta Lurralde Garapenerako Sustapena Sailari atxikitutako Interbiakekin elkarlanean hastea espero da, B3 bilaketa-eremutik materiala kanporatu ahal izateko. Bien bitartean, egonkortzeko eremuan aurrera pausuak ematen ari direla helarazi du Jaurlaritzak. Izan ere, makineria berria sartu da, eta, era berean, hondakinak aldi baterako metatzeko espazio bat egokitu da B4 eremuan.\nAipatutako aurrerapen guztien harira, hasieran azaldutako miaketa-pala espezifiko bat egiteko erabakia hartu da, B-4 eremuan baliatzen ari denaren antzerakoa. Zabortegiaren goialdeko gainzalean errekuntza-fokuren bat berriz ere aktibatzeko aukerari dagokionez, egoera kontrolpean manten-tzeko, suhiltzaile-talde finko bat dago, ur-putzu iraunkor batekin eta lursailean aparra aplikatzeko paradarekin.\nEUSTE-HORMA Garabi handi bat kokatu da Zaldibarko zabortegiaren erdigunean, euste-horma erraldoi bat eraikitzeko asmoz. Horma horrek 42 harrobi bloke ditu, eta bakoitzak 45 tonako pisua dauka; itsas dikeen antza dute. Honen bidez, irristatze berriak ekidin nahi dira, AP-8 autobidea babestuta egon dadin otsailaren 6koa errepikatzekotan.\nHorrekin batera, mendiaren goiko aldean 75 metro karratuko pantaila dinamiko bat jarriko da, lurrari eusteko gaitasuna izango duena. Modu honetan, 7.700 metro kubiko material baliatzeko aukera izango dute garabiak zein pantailak berak, edo berdina dena, ezbeharraren egunean erori zen materialaren bikoitza baino gehiago izango dute erabilgai. Imanol Paredes Azpiegitura eta Lurralde Garapenerako foru diputatuak joan den astean jakinarazi zuen bezala, aste honetan amaituta egongo dira bi dispositiboak.\nHori posible izateko, 10.000 metro kubiko lur kendu behar izan dira. Hedadura hori, Ermuko ordainleku zaharraren ingurutik utzi zen atzo, eta, momentura arte, ez da amiantorik aurkitu hondarretan.


Langileak ur-lasterraren kontra | Jendartean\nHasiera » Ekonomia » Langileak ur-lasterraren kontra\nAtalak: Ekonomia, Gizartea, Zinema\nPribatizazio prozesua aprobetxatuz, Sintel enpresa subsidiarioa Miamiko enpresaburu bati saldu zion Teléfonicak, gainetik kentzeko. Ondoren, porrot egoera argudiatuz, enpresari horrek egun batetik bestera Sinteleko 1.800 langile kanporatu zituen. Hori guztia salatzeko, Espainiako Estatuko hainbat herritatik gerturatutako 1.500 langilek baino gehiagok (eta ondoren baita euren familiarrek ere) sei hilabete eta hiru urtaro igaro zituzten kanpatuta Madrilgo gunerik aberatsenetakoan: 187 egun, 2001eko urtarrilaren 29tik abuztuaren 4ra.\nKapitalismoari, pribatizazioari, globalizazioari… egiten zaizkion kritika ekonomiko eta politikoak gutxi ez badira ere, batez ere borroka horren alde humanoa erakusten digu Pere Joan Venturaren dokumentalak: Madril erdian gizarte txiki bat antolatu duten pertsonen elkarbizitza, arazoak, kezkak, ametsak, egunerokoa… dira protagonista, auzo aberatsarekin kontrastean. Borroka luze horrek eta arlo guztietatik jasotako elkartasunak negoziatzera bultzatu zuen Gobernua, eta akordio batera iritsi ziren. Helburuak erabat bete ez baziren ere, langile mugimenduaren ikur izan zen Sintelekoena, Goliathen aurka errenditzen ez diren David ausartena.\nKrisi ekonomikoan murgilduta, langabeziak itota eta greba orokorra gainean, gaurkotasun handikoa dirudi Sinteleko enpresa-batzordeko presidenteak dokumentalean azaltzen duen Iguazu efektua, Argentinako ur-jauzi famatuak gogoratuz: “Ibaiaren erdian, txalupan doazen arrantzaleak gara langileak, eta ibaia bare dagoela uste dugu, ur-jauzira hurbiltzen garen arte eta ikusten dugun arte ur-lasterra bortitza dela, azkar mugitzen dela kapitalismo globalizatzaile eta espekulatzailearen ur-lasterra. Eta gainontzeko arrantzaleak ohartarazi nahi ditugu, ibaia ez dagoela bare, neurriak hartu behar dituztela ur-lasterrak arrastatuta ur-jauziak irenstea nahi ez badute. Gaur egun, munduan milioika langile gaude Iguazu efektuaren eraginpean”.\n* Informazio gehiago: www.sintelasociacion.com


Nola jakin zure bikoteak maite zaituen - Aholkuak Stylish Men | Gizon dotoreak\nNola jakin zure bikoteak maite zaituen\nAlicia tomero | 23/07/2021 20:14 | Bikotea eta Sexua\nHarreman asko zehaztasun eza igaro, Eta dagoeneko bi pertsona bikote gisa formalizatu diren arren, oraindik ere zalantzak daude zure bikoteak maite zaituen ala ez jakiteko. Bi pertsonen artean atxikimendua ezarri denean ziurgabetasuna gerta daiteke. Denbora pasa daiteke eta horietako bat jaso baino askoz ere gehiago eman.\nBeti nahi dugu baldintzarik gabeko errespetua eta maitasuna, frogatzen ez bada eta harremanak ez du aurrera egiteko oinarririk, agian hobe da azken puntua ematea. Baina oker egon al gaitezke? Esan al dezakezu zure bikoteak benetan maite gaituen? Beno erantzuna baiezkoa da, zenbait xehetasun argitzen gaituzte ziurgabetasun puntu horiek guztiak, eta ondoren erakusten dizkizugunak.\n1 Zure bikoteak maite zaituen jakiteko gakoak\n1.1 Egunero erakusten du bere maitasuna eta ez du zu aldatzeko asmorik\n1.2 Berezia sentiarazten zaitu eta entzuten zaitu\n1.3 Errespetatzen zaitu, babesten zaitu eta zure duintasuna ez du kaltetzen\n1.4 Pentsa proiektu asko zurekin eta etorkizunean\n1.5 Onartzen zaitu, laguntzen zaitu eta konfiantza du\n1.6 Bere plan guztietan sartzen zaitu\nZure bikoteak maite zaituen jakiteko gakoak\nPertsona batek benetan maite zaituen jakitea batzuekin aztertzea da egunero erakusten dizun seinaleak. Zalantzarik gabe, "ekintza batek mila hitz baino gehiago balio ditu" eta zure bikoteak jarraian adierazten ditugun puntu horietako asko landu behar ditu:\nEgunero erakusten du bere maitasuna eta ez du zu aldatzeko asmorik\nMaite zaituen pertsona, zure ondoan egon nahi izango du egunero. Horrez gain, maite zaituela ez ezik, zure ondoan egon nahi eta zaintzen ere erakusten dizu egunero. Maitasuna ekintzekin erakusten da eta ez hitzekin, Zaren moduan onartzen zaitu eta harremanean ezer ez du behartuko zure izateko moduan zerbait aldatzeko.\nBerezia sentiarazten zaitu eta entzuten zaitu\nMaite zaituen eta erakarpen berezia sentitzen duen pertsona hori errespetu eta adeitasun handia erakutsi. Konturatuko zara bere burua sentiarazteko gai dela, xehetasunak dituela zurekin, hala nola, eskutik helduta, autoko atea ireki eta arreta handiz zuri entzutean. Interes asko ordaintzen badu, zure elkarrizketetan parte hartuko du, Galdetu eta aholkurik onenak emango dizkizu. Beste xehetasun batzuk honakoa da: begietara leialki begiratuko zaitu eta hitz egiten ari zarenean keinua egingo du, oraindik ere interesa baitu eta ez du zure elkarrizketen haria galdu nahi.\nErrespetatzen zaitu, babesten zaitu eta zure duintasuna ez du kaltetzen\nHiru kontzeptu daude eskutik lotuta, zu babesten duen pertsona norbait izango da Ez du nahi arazoak kargatuta egotea edo sufritzea ez izatea. Errespetua da edozein pertsonak mantendu behar duen beste balioetako bat, eta harremanean ezinbesteko zatia da.\nZure bikoteak benetan maite zaitu zentzu guztietan errespetatu behar zaitu: zure jarreran, iritzietan eta pertsona gisa. Puntu hau lotzeko ezinbestekoa da ez zure duintasuna kaltetu. Iritzietan desadostasunik badago, errespetatu egin behar dira eta ez du inor aurrean zure erabakietan umiliatu beharrik, hala egiten badu, benetan maite ez zaituelako da.\nPentsa proiektu asko zurekin eta etorkizunean\nAsko maite bazaitu, etorkizuneko bere plan eta proiektu guztietan sartuko zaitu. Kontuan izan behar da edozein erabaki erabateko independentziarekin hartu behar dela, baina zure bikotea zure planetan ere inplikatu nahi baduzu, izango duzu zurekin eta bikote moduan proiektatutako bistaratzea. Zure proiektuen artean, teilatu beraren azpian bizitzea, plan bateratua egitea edo seme-alabak izatea ere nahi duzu.\nOnartzen zaitu, laguntzen zaitu eta konfiantza du\nLaguntza harremana gauzarik ederrena daAgian etengabe esaten digute maite gaituztela, baina laguntza eta laguntza erakusten ez badute ez gaituzte pasio handiz maite. Teilatu beraren azpian bizi diren bikoteak edo seme-alabak dituztenak, xehetasun horiek aurki ditzakete etxeko lanetan eta arazoetan oinarritzen direnean.\nEdo gazteak direnean eta erabaki garrantzitsuak eta serioak hartzen ari direnean, beste pertsona konfiantza eta interes handiz erakusten da. Konfiantza da beste kontrahormetako bat, kalitate hori existitzen ez bada harreman batean galtzen gara, inoiz ez baita gauzatzen eta toxikoa bihurtzen da. Segurtasunik eza eta manipulazioa batera doaz eta norekin zauden ez fidatzeak edo adiskidetasunarekin dituzun harreman motak gustuko ez dituztela ikusteak eragiten du zure harremanean oinarri onik ez izatea.\nBere plan guztietan sartzen zaitu\nNola berrikusi dugun benetan maite zaituen pertsona bat zure ondoan egon nahi izatea etengabe daEz zenuke utzi behar etengabeko atxikimendu bihurtzen. Baina harreman baten hasieran bagaude ikus dezakegu bere errutina egokitzen duela eta bere burua sartzen uzten duela plan asko egin zu barne haien jardueretan.\nAskatasuna da beste kontrahormetako bat, harremanean eraiki behar den zutabeetako bat denez eta hasieratik gaur arte mantendu bada, oso balio onak ditu bi pertsonek. Pertsona batek askatasunez hazi behar du eta zure bikoteak ez duela eragozpenik jarri behar. Elkarrizketa kaltegarririk ez izateko eta pertsona batek nahi duena izateko askatasun osoa du modu bakarra.\nArtikuluaren bide osoa: Gizon dotoreak » Egokitu » Bikotea eta Sexua » Nola jakin zure bikoteak maite zaituen\nNola esan neska-laguna duen tipo bat gustatzen zaizun\nNola seduzitu emakumea


Ikusi (on-line) ARTE kateak Fukushimakoaz egindako azken erreportajea | Xehe\nHasiera » Sailkatugabeak » Ikusi (on-line) ARTE kateak Fukushimakoaz egindako azken erreportajea\nIkusi (on-line) ARTE kateak Fukushimakoaz egindako azken erreportajea\nLarunbat-igandez, irailak 24 eta 25, bi alditan eskaini du telebista konbentzionalez ARTE kate frantses-alemanezkoak “Fukushima, les révoltés du nucleaire” (Fukushima, nuklearrek matxinaraziak). David Zavaglia-k prestatutako erreportajea Interneteko bertsioa beste biz osatutako luzeago baten barruan dago; gogoratu “Fukushima, les révoltés du nucleaire” bideoaren 14. minutuan hasten dela eta 36.ean amaitzen. Hona bere edukia laburbildurik.\nAurkezleak dio: “Fukushimako istripua gertatu eta 6 hilabetera, agintariek promesa egiten dute urtea amaitzerako zentrala estabilizatuko dutela. Gertatzen dena da hitz horiek Japoniako herritarrak ez dituztela jadanik asebetzen, arazoaren kontrol independientea eskatzen dute, ez dute konfidantzarik. Japoniar horietakoak dira militante antinuklear berriak, Frantziako erakunde herritarren laguntzaz formatzen ari direnak, Japoniako agintarien gezurrak salatzeko”.\nZavagliaren erreportajea hasten da aurtengo ekainean, Fukushimako zentrala hondatu eta hiru hilabetera. Kazetaria CRIIRAD erakundeko adituekin doa inguruko erradioaktibitatea neurtzera. Autoa gidatzen Wataru Iwata gaztea, informazio ofizialez aspertua, beste batzuekin Citizen’s Radioactivity Measuring Station CRMS elkartea antolatu duena, informazioak modu independentean biltzeko asmoz.\nTaldea Fukushima City hiriburura heldu da, 300.000 biztanle, zentraletik 60 kilometrora. Eskola batean neurtuko dute erradioaktibitatea. Jolastokiaren zorua kutsatuta dago, baina eskandalagarriena da zenbat erradioaktibitate dagoen ura pilatzen den lekuetan, esaterako haurrak ibiltzen diren kolunpioen oinpeko zuloetan. CRIIRADek haruntza bidali duen Christian Courbon-ek argi eta garbi dio: “Nire haurrak berehala aterako nituzke eskola honetatik. Baina denek hemen segitzen dute, ezer gertatuko ez balitz bezala”.\nAma bat mintzo da gero, maskara aurpegian. Kezkatuta daude egoerarekin, baina ezin dute askorik egin: eskolak derrigortuta daude zabalik egotera. Zentralaren inguruko lehen 20 kilometroak besterik ez dira ebakuatu, 30 kilometro arteko herrietan ere eskolak itxita daude. Hortik aurrerakoak ez. Baina arazoa da erradioaktibitatea ez dela zirkuluka zabaldu: haizeak barreiatu du eta ondoren euriak lurreratu, 80 kilometro arteko eremuetan eta urrunago.\nWataru gazte fukushimatarra Frantziara etorri da CRIIRADekoekin erradioaktibitatea nola kontrolatu ikastera, ikastaro trinkoan. Hauek eskainitako aparatuak eramango ditu gero itzulian. CRIIRADeko arduradunak deklaratuko du harrituta daudela ikusirik Japoniako gobernuak zein gaizki kudeatzen duen krisi hau, Txernobylgoa pasata 25 urtera. Horregatik ari dira laguntzen lekuko herritar eta GKEei laguntzen.\nIrailean itzuli dira berriro Japoniara. Giroa mugitu da pixka bat aste horietan. Mugimendu antinuklearra indarra hartzen ari da. Sachiko Satu aurkituko dute, Fukushima Network for Saving Children From Radiation erakundearen bilkura batean. Sachiko eta bere taldeak lortu dute gobernuaren ordezkariek aurrez aurre hitz egitea Fukushimako biztanleekin, eskola batetik Tokioraino etorritako haur eta nerabeekin. Haurrek beren bizipenak idatzirik ekarri dituzte. Gaztetxo bat mintzo da, haurrei aurpegietara begiratzen ez dieten funtzionarien aurrean: “Bost hilabete baino gehiago dira lurrikara gertatu zenetik. Zuek badakizue Fukushima inguruetan zenbat pertsona bizi diren? Akaso pentsa dezakezue zenbat jende bizi diren etxeetatik atera ezinik denbora guzti honetan? Nik nahiko nuke zuek gaur ohartzea zer ari garen sentitzen Fukushimakoa dela eta etxeetatik ebakuatu gaituztenok. Gobernuak dio segurtasuna badagoela, aldiz, haurrak beti etxetxeetan daude zerraturik, ezin piszinara joan, beti aurpegian maskara eraman behar. Zuek segurtasuna dagoela diozue eta aldi berean onartzeko moduko erradioaktibitate maila igo duzue. Zuek hori diozue, baina eskolako umeok ohartzen gara gezurra dela. Akaso zuentzakok dirua inportanteagoa da Fukushiman bizi den jendea baino? Arren, ez mindu gehiago nire lagunetako bakar bat”. Bi orduz luzatuko da bilkura, jendea bere ezinegona azaltzen, funtzionariek erantzun zehatzik ez. Tartean emakume batek deklaratuko du: “Hemen, mahai gainetan, dituzue haurrek idatzitako hainbat gutun. Ni gehien hunkitu nauena 9 urteko neskato batena da eta dio: ‘Haur normalik eduki ahal izango ote dut?'”.\nHaurrek motiboak badituzte kezkatzeko, Tokioko Gobernuak 20z biderkatu baititu nazioartean gehiegizko kutsadurari ezarritakok mugak: mundu osoan miliSiervert 1 da urtean edozein herritarrek gehienez hartu lezakeen erradiazio kopurua, aldiz, Japonian orain 20 mSv, izan heldu, ama gazte edo haur. Helburu garbia daukate agintariek: ebakuatu beharreko zonaldea ez zabaltzea, Fukushima City ere ez. Agintariek beren betekizunak onar ditzaten eskatzeko Wataruren taldearekin elkarlanean hasi da Sachikurena.\nHiru hilabeteren buruan berriro itzuli da Fukushima Cityraino ARTEko ekipoa. Ezer gutxi aldatu da, ez bada hiruburuan batean eta bestean ageri direla deskontaminatzeko ekipoek metatu lur kutsatu pilak. Wataruren taldeak bere laborategia antolatu du, modu artisanal baina eraginkorrean, CRIIRADek eskainitako materialekin. Frantziako beste talde batekin ere ari dira, Association pour le Controle de la Radioactivité dans l’Ouest ACROrekin. Hemen analizatzen dituzte Japoniatik bidalitako ehunka muestra, tartean Greenpeacek Fukushima inguruko itsasoan bildutako arrainenak. ARTEko erreportajean ikusten da David Boilley fisikaria aztertzen Fukushimako umeen pixa, eta erakusten du nola bai martxoan bildutako pixean, bai ondoren ume horiexei beranduago bildutakoan, denetan ageri dela Zesioa. Alderatu dituzte Japoniako beste lekuetako umeenekin, eta demostratu dute Fukushima inguruetan dagoela arazoa, haur horiei erradiazioak sartu zaizkiela aireko hautsa arnastuta, edo janariekin edo urarekin.\nHala ere, milioi eta erdi pertsona bizi dira oraino zona kutsatuetan. Irudiak hartzen ari den ARTEko ekipoaren detektoreak garbi erakusten du auto barruan bertan nazioarteko arauak markatu maximoa halako 20tan dabiltzala. Zona debekatuaren sarrerako kontroletako bat Minami Soma hirian dago (irakurlea menturaz oroituko nolaz bideo batez munduari laguntza eskatzen zion Minami Somako alkateak apirilean) eta agintariek hementxe pilatu dituzte, etxola prefabrikatuetan, martxoko tsunamiak bizilekurik gabe utzitako familiak. Horietako familia bat bisitatu du ARTEk. Alde egingo lukete urrun, baina ezin dute. Bi neska txikiak ez dira etxetik ateratzen egun osoan.\nInork ez daki milaka herritarrokin zer gertatuko den datozen urteetan. Ez dirudi Gobernuak ebakuazio zonaldea zabalduko duenik. Bitartean, militanteak saiatzen dira ahal dutena egiten. Sachikok eta bere taldeak produktu biologikoen denda txiki bat antolatu dute, herritarrei ahalik eta jaki garbienak eskaintzeko. Wataruren taldeak kontagailuak instalatzen ditu ahalik eta herri gehienetan. Gainean da arrozaren uzta garaia; Fukushima departamendua da Japoniako arroz ekoizle nagusietakoa. Eta nork daki zenbateraino dagoen kutsatuta biltzeko zain soroetan datzan arroza?


About: Portaleteko gotorlekua\nPortaleteko gotorlekua (bearneraz Hortalessa deu Portalet) Pirinioetako izen bereko mendatean dagoen gotorleku militarra da. 2005ean monumentu historiko sailkatu zuten. Aspeko ibaia behean duen amildegi batean eraikia, chemin de la Mâture izeneko ibilbidea eta Somport mendaterako bidea babestu zituen. Luis Filipe Frantziakoak hala aginduta, 1842an eraiki zuten. Vichyko erregimenaren garaian espetxe bilakatu zuten eta, gerra ostean, Pétain mariskala bertan egon zen. (eu)\nPortaleteko gotorlekua (eu)


Borde • ZUZEU\nNerea Ibarzabalek izaeraz aldatu nahi luke. Bizkaiko Hitzan egin du aitortza.\nNahi nuke izan borde, eta ezer ez gorde. Imajinatu, pin-pan-pun, eztanda egin eta guztiz husten diren horietakoa izatea, gero berriz hasieratik hasteko, momentuko beroaldian esandakoez damu, baina hitz denak haizeak eramanak, gutxienez. Imajinatu, guztiz hautsi eta hutsetik eraikitzea.\nNahi nuke izan borde, eta koherente.\nIzaera ‘eramangarriagoa’ dugunoi hori gertatzen zaigu, azkenean eraman egiten gaituztela, ez dugulako bri-brau erantzuten, ez dugulako zirt edo zart egiten. Edo beste edozein onomatopeia erabakigarri. Esan gabe uzten ditugun hitz eta emozio denekin putzu beltz eta ustel bat eratzen dugu, garajeetan sortu ohi diren putzu misteriotsu horietakoa, eta “ez haserretzearren” edo “tentsioak saihesteko”, hautsita behar luketen harreman postizo mordoa mantentzen ditugu. Kalean gurutzatu eta tripak buelta ematen digu, baina beti irribarretsu, jatorrak eta bakezaleak garelako. Konpondu gabeko arazoak eta tentsioak kolekzionatzen ditugu eta kristalezko bitrinetan gorde, goizero begiratu eta gaizki sentitzeko.\nNahiko nuke izan iluna, eta jendeak birritan pentsatu dezala nigana gerturatu aurretik.\nKanpotik serioa eta hotza eman, eta ondoren jatorra naizela deskubritu dezatela. “Borde bat zinela uste nuen”. Ze, inoiz erantzun borde bat eman ez dugunoi gertatzen zaigu jendeak uste duela ezagutzen gaituela, eta beti jatorrak izatea exijitzen digute gero. Gainera, bordeek interesgarriagoak ematen dute.\nNahi nuke izan borde, eta besteek borde bat naizela pentsatzeak inporta ez izatea.\nBorde, neure burua eta neure nahiak errespetatzeko. Mr. Hide bat kontratatuko nuke, behar dudanetan inbokatu eta isiltzen ditudan erantzun krudelenak oihukatu ditzan. Esan dezan ezetz, nire buruak gora eta behera mugitzeko gogoa duen aldiro, edo “zer egiten dut hemen” esan eta konpromiso absurdoetatik atera nazan. Jendea zakutik hartzera bidal dezan modu zorrotz bezain elegante batean.\nNahi nuke madarikazio bat esan eta inor ez zorabiatzea.\nKonfrontazioa saihesteko atzeratzen dugu auzokritika, azkenean autokritika egiten amaitzeko tokatzen ez denean ere. Horri deituko zaio agian bizikidetza. Eta gero bidaia espiritualak behar izaten ditugu, edo paseoak bakardadean, edo tila, loak hartzeko.\nNahi nuke izan borde, eta besteak nirekin bordeak direnean ez sumintzea.\nBeharbada bakardadeari diogun beldurra dago guztiaren azpian, baina isildutako minak etxerako bidean errepasatzen dituenak ondo ezagutzen du bakardadea, berez.\nNahi nuke izan borde, pentsatzen dudanarekin akorde. Zukutzen gaituen jendarte honetan ez gaixotzeko modu bakarra izan daitekeelako.\nizaera, Nerea Ibarzabal\nEzkilak jotzera ausartu ez ginen urtea\nZer duzu buruan “Borde”-ri buruz\ngarret 2017-04-02 16:11\nAkerra (edo ahuntza, nahi izanez gero) bezain mokorra izatea ere du Nereak, eta bidenabar espainoletik libreagoa.


Lurrunari ere atera dakioke txinparta - Zientzia Kaiera\nLurrunari ere atera dakioke txinparta\nBacillus generoko bakterioen esporak uzkurtu egiten dira ingurunea lehorra denean, eta zabaldu hezetasuna dagoenean. Mugimendu hori baliatuta, lurrunketa ere potentzial handiko energia iturri berriztagarria izan daitekeela egiaztatu dute Columbia Unibertsitatean. Hari esker, bonbilla bat piztea eta jostailuzko ibilgailu bat martxan jartzea lortu dute, adibidez.\nEguzki izpiak, haizea, olatua… Energia berriztagarriei ahalik eta etekin handiena ateratzeko, askotariko lehengaiak baliatzen eta probatzen dira gaur egun. Baina bada potentzial handia izan dezakeen eta orain arte erabiltzerik izan ez den lehengai bat: lurruna. Columbia Unibertsitateko (New York, AEB) Ozgur Sahin Biologia eta Fisika irakasleak esan bezala, “lurrunketa da energia transferentzia egiteko naturan dagoen modu nagusia. Gure klimak ozeanoetatik lurruntzen den urari esker funtzionatzen du, baina ez dugu energia horretarako sarbide zuzenik”.\nEz genuen, esan beharko genuke. Izan ere, Sahinek berak zuzentzen duen laborategian, bonbilla txiki bat piztea eta jostailuzko ibilgailu bat martxan jartzea lortu berri dute, hain zuzen ere lurrunetik eratorritako energiari esker. Gauza berritzaile bat egiten den bakoitzean ohikoa den bezala, irudimena baliatu eta desberdin pentsatzea izan da gakoa, izan ere, bakterio batzuk izan dira lehengai honen bitartez energia metatu ahal izateko gakoa. Columbia Unibertsitateko ikertzaileok Nature Communications aldizkarian eman dute haien lanaren berri.\nBacillus generoko bakterio gehienak lurzoruan bizi dira. Ingurua lehor dagoenean eta jatekorik ez dutenean, bakterio horiek uzkurtu egiten dira, espora zurruna sortu; haien material genetikoa babesteko biziraute mekanismoa baita hori. Ingurua heze dagoenean, aldiz, esporek hezetasun hori xurgatu eta bakterioaren bolumena %40 handitu daiteke. “Pentsatu genuen esporek muskuluek bezala jokatzen dutela, zabaltzen eta uzkurtzen direnean, eta objektuak bultza edo erakarri ditzaketela, beraz. Konturatu ginen esporen mugimendua baliatu genezakeela, eta energia elektriko bihurtu”, adierazi du Sahinek.\nIrudia: Lurrunak mugiarazitako jostailuzko ibilgailu bat martxan jartzeko prozesua. (Argazkia: Chen, X. et al)\nHori frogatzeko, gomazko xingola moduko batean mota horietako espora asko errenkadan jartzea izan lehen lehen urratsa, xingolaren alde bietan. Egiaztatu zutenez, aire lehorrak xingola jotzen zuenean zinta uzkurtu egiten zen, esporek ere beste hainbeste egiten zutelako. Airea hezea zenean, aldiz, tenkatu egiten zen xingola. Horrenbestez, uzkurtze-zabaltze mugimendu hori ondo baliatuz gero, beste urrats baino ez da eman behar energia elektrikoa lortzeko.\nHain zuzen, bonbilla bat piztea lortu zuten aurkikuntza honi esker. Gomazko eta esporaz jositako hamarnaka xingola bata bestearen ondoan jarri zituzten, urez inguratutako plastikozko kaxa itxi baten barruan. Ur horrek hezetu egiten zuen kaxa barruko airea, eta xingolak tenkatu. Aldi berean, xingola horiek konektatuta zeuden kaxaren estalki lanak egiten zituzten pertsiana moduko batzuekin.\nHori horrela, hezetasunak xingolak tenkatu, eta ondorioz xingolek pertsianei egiten zieten tira, horiek zabalduz. Pertsianak irekitzean, hezetasuna atera egiten zen kaxatik, eta horrekin batera xingolak atzera uzkurtu eta pertsianak itxiarazi, berriz ere kaxa barruan hezetasuna metatzea ahalbidetuz. Mugimendu hori behin eta berriz errepikatzen zenez, egindako tresna hori sorgailu bati lotuta, bonbilla bat pizteko adina elektrizitate metatzea lortu zuten.\nArtikuluan azaldu bezala, jostailuzko auto bat mugiaraztea ere lortu zuten esporaz betetako xingolen bitartez. Kasu honetan, errota txiki batean, hura osorik inguratzen zuten xingola mordoa jarri zuten haren gainean. Errotaren erdia estalki heze baten pean zegoen, eta beste erdia kanpoan. Estalkiaren azpian zeuden xingolak zabaldu, mugimendu horrekin errotari eragin eta bira egitean estalkitik atera eta uzkurtu egiten ziren, errotaren beste aldean zeuden xingolek prozesua alderantziz egitearekin batera. Errota jostailuzko ibilgailu baten gurpilei lotuta, hura mugiaraztea lortu zuten.\nSahinen arabera, “erabat berria den energia plataforma baten hastapena izan daiteke hau”. Gainera, abantaila handi bat du eguzki edo haize bidezko energiarekin alderatuta, lurrunketa etengabe gertatzen den prozesua baita, gau eta egun.\nChen, X. et al. Scaling up nanoscale water-driven energy conversion into evaporation-driven engines and generators. Nature Communications 6:7346 (2015). doi:10.1038/ncomms8346\nArgitalpen-data: 2015/06/24 · Atala: Dibulgazioa, Kolaborazioak\nUgaztun primitiboen gene-bitxikeriak\nMartin Olazar ingeniari kimikoa UPV/EHUko Prozesu Katalitikoak eta Hondakinen Balioztatzea ikerketa-taldeko kidea da. Azkenaldian petrolioaren ordezko erregaiak eta lehengaiak egiteko […]\nXulio Sousa En la década de los ochenta del siglo pasado el genetista italiano Luigi Luca Cavalli-Sforza comenzó la publicación […]\nEn esta entrevista TED2020 (en inglés, con subtítulos en castellano) que Chris Anderson (director de TED) realiza a Jane Goodall […]\nMI weekly selection #407\nWhat can we learn from 2 giant radio galaxies? The discovery of a pair of giant radio galaxies in a […]


Eskola irteera | Larrabetzutik.org\n← “Los enemigos de la paz no ganarán en Euskal Herria”\nEskola irteera\tPosted on 2012/05/11\tby larrabetzutik Kaixo.\nEskolaren blogan ikusi dogu igandeko irteera:\nIkasturte honetan, Gipuzkoako kostalderako urteera antolatu dogu mendiaz eta itsasoaz gozatzeko. Hondarribiko Guadalupe auzoan hasiko dogu txangoa, handik Txingudiko badiaren ikuspegi ederra ikusi ondoren haretxak, pinuak, akaziak, lorak, errekatxuak eta gorostiak daukazan bide batetik abiatuko gara itsasoagaz bat egin arte; orduan, ekialderantz jiratuko gara eta itsasertzetik doan Talaia izeneko ibilbidetik barrena, kalak eta badiak zeharkatuz eta kresal usainaz gozatuz iritsiko gara zeharkaldiaren amaierara: Hondarribiako itsasargia.\n7,8 kilometroko ibilaldi erraz hau patxadaz egingo dogu eta ibilbidearen barruko lekuren batean bazkalduko dogu. Bazkaldutakoan Hendaiara itsasontziz joango gara eta han bakotxak nahi dauena: hondartzan egon, handik txango bat,… arrastiko 7ak arte. Ordu horretan, autobusean lotuko gara Larrabetzura itzultzeko.\n– Prezioa: 5 euro lagun bakotxeko.\n– Urteera Larrabetzuko frontoitik: Goizeko 9:30etan.\n– Izena emoteko epea: gaurtik maiatzaren 10era arte.\n– Ume guztiek nagusi baten ardurapean egon beharko dabe.\n– Bazkaria: nork berea eroan behar, ibilaldian bazkalduko dogu eta.\n– Nahi izan ezkero, hondartzan olgetan ibilteko jostailuak, baloiak edo nahi dozuna eroan.\n– Oso eguraldi txarra egin ezkero, txangoa bertan behera geratu eta dirua itzuliko da.\nIzena emoteko, idatz eizuz txangora etorriko diran lagun guztien datuak (izen-abizenak, telefonoa, posta-e, nagusiak ez diren adinak), diruagaz batera gutunazal batean sartu eta itxi eskolan dagoan Txinpasmendiren postontzian edo Anguleri kultur etxean.\nEuskal Herria\tView all posts by larrabetzutik →\tPost hau larrabetzu Herria atalean eta larrabetzuko eskola laburpen hitzekin publikatua izan da. Gogokoetara gehitzeko lotura iraunkorra.\t← “Los enemigos de la paz no ganarán en Euskal Herria”


Demarkia edo estokokrazia – Gizapedia\nDemarkia edo estokokrazia ordezkari politikoak zozketaz hautatzen dituen sistema politikoa da. Lehen aldiz Antzinako Grezian asmaturiko sistema izan zen: Atenasen soilik zoriz aukeraturiko 500 kideko kontseilu batek oniritzia ematen zuenean biltzen zen asanblada (hau bai, organo demokratikoa zen, non herritar guztiak biltzen ziren) dekretuak eta bestelako erabakiak hartzeko, nomotethai zozketaz 1001 kidek osaturiko organo legegileak ziren, eta dikasteria edo herri epaitegiak zozketaz 501, 1001 edo 1501 kidek osatzen zuten.\nDemokraziaren aldean, demarkiak botere metaketa eragotzi egiten du, bereziki gobernu-organoak aldi baterako eta zeregin ezberdinekin osatzen badira. Isonomia edo berdintasun politikoa areago bermatzen duen sistema ere bada.\nKontrobertsia gai jakin bati buruz aurkako iritzi eta jarrerak dituzten bi alderdi edo gehiagoren arteko eztabaida edo desadostaduna da; adibidez, abortuaren inguruko kontrobertsia. Terminoa maiz erabiltzen da zientziaren…


Xabi Losada (Kontseilu Sozialista): “Antolakuntzaren bitartez espazioa berreskuratu dugu, erdigunean erabilera jarrita eta ez etekina” – Hala Bedi\n> Xabi Losada (Kontseilu Sozialista): “Antolakuntzaren bitartez espazioa berreskuratu dugu, erdigunean erabilera jarrita eta ez etekina”\nXabi Losada (Kontseilu Sozialista): “Antolakuntzaren bitartez espazioa berreskuratu dugu, erdigunean erabilera jarrita eta ez etekina”\nSeptember 13 Hizpidea InKategoriarik gabe 0\nAste honetarako deitua zegoen kaleratzea atzeratu egin da, baina mehatxuak bere horretan darrai.\nMaiatzetik dago okupatuta Gasteizko Zentro Sozialista. Ekimen ezberdinak egin dituzte, eta mugimendu sozialistaren atal ezberdinak bertan batu dira hilabete hauetan. Orain baina, desalojo arriskuan daude, Laboral Kutxak bertatik kanporatu nahi dituelako.\nXabi Losada Kontseilu Sozialistako kidearekin hitz egin dugu, espazioaz, mehatxuaz eta aurrera begirako asmoez.\nHizpidea: Xabi Losada (Kontseilu Sozialista): "Antolakuntzaren bitartez espazioa berreskuratu dugu, erdigunean erabilera jarrita eta ez etekina"\nGasteizko Zentro Sozialistaren desalojoa atzeratu dute\nManifestazio jendetsua egin zen atzo Gasteizen, Laboral Kutxari Zentro Sozialistaren desalojoa gelditzea eskatzeko\n← Gasteizko Zentro Sozialistaren desalojoa atzeratu dute\nProtesta egin du Araba Bizirik! plataformak zinegotzien mugarrien martxan →


Aurreko urteetako albisteak kontsultatu: Urtea aukeratu 2013 2014 2015 2016 2017 2018 2019 2020 2021\nEusko Jaurlaritzak, Bizkaiko, Gipuzkoako eta Arabako Foru Aldundiek eta dozenaka euskal udalerrik Mugiment Kirol Txartela proiektua jarri dute martxan. Txartel birtual bakarra eratu da Euskal Autonomia Erkidego osorako, eta horri esker, herri bateko Udal kirol-instalazioetako bazkide diren pertsonek beste udalerri bateko kiroldegira jotzeko aukera izango dute, kostu gehigarririk gabe. Ekimen honen helburua kirola sustatzea eta Euskadiko biztanleriarentzat kirol eskaintza areagotzea da. Egun, hiru probintzietako 39 udalerritako 68 instalaziok osatzen dute proiektua, tartean, Ermua. Gure herriak eskuragarri jarri ditu Miguel Angel Blanco kiroldegia (igerilekua eta...\nEusko Jaurlaritzak neurri berriak hartu ditu mugikortasuna eta kontaktu sozialak are gehiago mugatzeko eta, horrela, Covid-19ren transmisioa eteteko. 38/2020 Dekretu berria bihar, larunbata, sartuko da indarrean, eta Udal zerbitzu eta jarduerek ordutegiak eta instalazioak egokituko dituzte dokumentuak ezarritakoa betetzeko. Miguel Angel Blanco udal...\nOsasuneko sailburuaren 2020ko urriaren 22ko aginduaren ondorioz astelehenean bertan behera utzi ziren kirol ikastaroei berriro ekingo die Miguel Angel Blanco udal kirolegiak, Ermuko Udaleko Kirol Alorrak jakinarazi duenez. Kirol-instalazioek duela egun batzuk bertan behera utzi behar izan ziren igeriketa, circuit express, ziklo indoor, aerobic, body power edo pilates ikastaroak eskaintzen dituzte berriro, besteak beste, betiere Eusko Jaurlaritzak sustatutako ...\nBertan behera geratu dira Miguel Angel Blanco Udal kiroldegiko ikastaroak\nErmuko Udaleko Kirol Alorrak jakinarazten du, Osasun Sailburuaren 2020ko urriaren 22ko Aginduari jarraiki, bertan behera geratzen direla udal kirol instalazioetan eskaintzen diren ikastaro guztiak, aurkakoa xedatzen den bitartean. Euskadin Covid-19aren pandemia geldiarazteko osasun publikoaren alorrean neurri bereziak hartzen ditu Aginduak; tartean, taldeko edozein kirol-jarduera bertan behera uztea eta kirola soilik bakarka egin ahal izatea. Hori horrela, Ermuko Udalak kirol ikastaro guztiak eten ditu, eta ezingo dira...


Paskoal II.a - Wikipedia, entziklopedia askea.\n160. Aita santu\n1099ko abuztuaren 19a - 1118ko urtarrilaren 21a\n← Urbano II.a - Gelasio II.a →\n1099ko abuztuaren 14a -\n1099ko abuztuaren 13a (egutegi gregorianoa) - 1118ko urtarrilaren 21a (egutegi gregorianoa)\nSanta Sofia, c. 1050\nErroma, 1118ko urtarrilaren 21a (67/68 urte)\nPaskoal II.a (Bleda, c. 1050 - † Erroma, 1118ko urtarrilaren 21a) Eliza Katolikoaren 160. Aita Santua izan zen 1099 eta 1118 urteen bitartean. Clunytar fraidea izan zen. Amerikako lehendabiziko gotzain izendatu zuen, Eiríkr Gnúpsson islandiarra Groenlandia eta Vinlandeko gotzaina bilakatuz.\nWikimedia Commonsen badira fitxategi gehiago, gai hau dutenak: Paskoal II.a


Paseatzera atera naiz informatika-gela Bogdanek eta Darak hartu dutelako beren nobelaren itzulpena zuzentzeko. Protagonista artista bat da, Bulgariako espresionismoaren ardatza izan zena eta larrutik ordaindu zuena gai sozialak jorratu izana. Gobernuak isunez zamatu zuen eta obra konfiskatu zion. Poliziak bahituta desagertu zen 1925ean, hogeita hamar urte zituela. Geo Mileven argazkia erakutsi didatenean, Lauaxetaren airea hartu diot antiojo biribil, alkandora almidoitu eta ile gantzutuan.\nBogdanek ez du ia inorekin hitz egiten, baina datu bat aipatzeko bulkada sentitu du —niretzat interesgarria delakoan—, eta Darari eskatu dio azaltzeko Mileven gorpua hirurogeiko hamarkadan aurkitu zutela hobi arrunt batean Sofiatik hurbil eta bere kristalezko begiari esker identifikatu ahal izan zutela.\nHorixe da nitaz dakitena, egoitza honetan egoteko motiboa eman didan liburuaren izenburua. Berba diplomatiko bat esanez alde egin dut. Airea hartu beharra daukat geroxeago lanari erasotzeko.\nMakatzen artetik errepideraino jotzen duen hartxintxarrezko bidexkatik jaitsi eta basora sartu naiz bihurgune batean. Hosto franko dago lurrean, belarra tantokatuz. Aurrerago aintzira bat ageri da, azal berdatutik kanpora enbor maskalduak irteten zaizkiola hezur hautsien antzera. Pikorta granatedun lezken artean zerbait dabil, birigarroa azterka.\nArtega nago. Egunotan ez dut ganorazko ezer idatzi. Z.k esan dit balitekeela etxearen azpian edo bertatik hurbil ur batuak egotea eta horrek eragina izatea neure barnera biltzeko. Gainera, gauero izan ditut amesgaiztoak, sukaldariak afaria apailatzeko erabiltzen dituen ongailuen erruz. Atzo esan nion:\n— Sukaldari bikaina zara, Rita, baina gau osoa ematen dut gizonezkoekin ametsetan.\nRaulek, kazetari txiletarrak, errezetak pasatzeko eskatu zion Ritari, barre-zantzoka.\nZ.k gaizki darama nire falta, hala dio. Noizean behin geratzen gara gure plan horietakoren bat egiteko: klaustro erromanikoak zein Nerbioi aldeko paisaia endekatua aztertu, edota, eskutik helduta, auto barruan munduari buruz eztabaidatzeko. Inoiz edo behin elizaren batera sartu eta jarrita egoten gara. Irudipena daukat berak otoitz egiten duela berarekin maitemindu nadin gure artekoaz nekatu orduko. Nik neure buruarekin hitz egiten dut.\nEz dut jakin nahi zelan moldatu den arrosa sorta hori honaino helarazteko. Debekatu egin diot opariak egitea: bere berba-parrasta finola da gura dudana. Bere erretorika eta lirismoa hain dira beste garai batekoak, dibertitu egiten naute. Oasi bat omen naiz bere bizimodua orain arte izan den basamortuan. Ai, Z., neure trobadore zintzoa zara, baina ez ote duzu alferrik jo nire dorreko atea.\nZ.k dio ez naizela zaintzen, horrexegatik agertu behar izan zuela emanaldi hartan. Gutxi eskatzen dit, nire denboraren hondakinak, eta apal onartzen ditu nire umore-aldaketak nahiz aldizkako zakarkeriak bere grinari txiri egin nahi diodanean.\nAitortu zidan aurreko bizitza batean ezagutu ninduela, eta hain luzaroan egon dela nirekin berriz elkartzeko zain, zotinka hasi eta ez nuen bera lasaitzeko modurik aurkitu. Hirurogeita hamar urte beteko ditu laster.\nNire idazkaria izan nahi luke, txoferra, mandataria, konpontzailea, erizaina, konfesorea. Gratis et amore. Ameskeria horrek samurtu egiten nau eskandalizatu adina. Buruaren irakinak ez dio uzten ulertzen nire antsiak beste estilo batekoak direla.\nEz zaizkit ardura bere lepoko girgiloak ezta mokorreko protesiaren orbaina ere. Ez dut ernegatzen bere ibilkera mantsoarekin ezta jatetxe guztietan zer edo zergatik kexatzeko duen maniarekin ere. Ez nau nardatzen bere hatsak, uneka garratza denak. Ez naiz lotsatzen bere janzkerarekin.\nIloba eta neu zaintzea du gurari nagusia. Utzi egiten diot. Zilegi da inork jagoten gaituela sentitzeko eskubidea.\nZeruak franela bustia ematen du. Beherenean, lurra arnasa malbakara askatzen ari da adar biluzien artera. Ez da zaratarik, auto banakena izan ezik, urrun samar. Isiltasuna hain da trinkoa, eskuko telefonoaren klikadek, argazkiak egitean, aizto-sastadak dirudite.\nBasahate aldra bat agertu da eskuinetik. Beronen karrankak beste soinu batzuk bizitu ditu, mikaren uhuria, okilaren kras-krasa. Aitzinago gustuko nituen ahateak; orain amorrua diet.\nParkean bazen eskudela erromantizista batekin apainduriko urmael bat. Behinola hango ahate kuadrilla ezin aztoratuago zebilen beste ahate baten inguruan buelta eta buelta, nahiz eta beste hori baldar egon flotean, burua uretan hondoratuta. Ahate bururdinak gainean paratzen zitzaizkion txandaka. Gero aldendu eta berriz arrimatzen zitzaizkion, katuak arrandegietako zaborrontzietara legez, zer jan topatu nahiz topatu ez.\n— Zer gertatzen zaio bazterrean geldi dagoen ahateari? —galdetu nion begira zegoen gizonezko bati. Lurrean sakabanatutako zigarro-mutxikinak kontuan hartuz gero, aspalditik behar zuen han.\n— Emea da —erantzun zidan—. Eman dioten pasadarekin ito egin dute. Ar piloa dago, horiek guztiak, eta emeak pare bat baino ez… Ez dakit non sartuko zen bestea, akojonatuta egongo da.\nArrek, kopulatzeko, mokoarekin eusten diote emeari burutik edo lepotik. Setiatzaile andanak koittaduari asalto bakoitzetik suspertzeko su-etenik eman ez, eta ito egin zuten. Egundoko nazka eragin zidaten koitoa zertu ezinik geratutako ahateen adikune lerdotuak eta ekinaldi zaputzek.\nKrakada bat entzun dut atzean. Jiratu eta ez dut ezer ikusi. Supituki iruditu zait baso osoa arrakalatzen hasi dela, eta asaldatu egin nau ni neu balizko ehizakia izatearen probabilitateak. Telefonoa atera dut. Estaldurarik ez.\nTxanoa belarrietaraino sartu eta itzulerako bidea hartu dut. Orbelak surmur egiten du haizearen menera. Marranta bat heldu zait. Ozen esan dut, lasai itxuran:\nIkaratu egin naiz neure ahotsaren durundiarekin eta beldurra neure baitan katigatzen nabaritu dut akainak ile-larruan bezala. Badakit izua neure burmuinean dagoela, neu sortzen ari naizela, baina antzinatiko barne-ahots bat larderiaz galdetzen ari zait ea oraindik ikasi ez ote dudan geure kabuz ibiltzeak baduela preziorik. Ezer ez da debalde.\nEgoitzaren argiek, muinoan, beste mundu batekoak dirudite. Trostan hasi naiz eta segituan gelditu, zoztor eginda. Harkaitz batera igo eta gainean makurtu naiz, lauhankatan. Iluntasuna leiho itsua da, ez dit uzten barruan zer dagoen ikusten. Jaitsi eta zuhaitz baten kontra estutu naiz gero. Ez dakit norantz egin, galdu egin naiz.\nOrain bai, linternak, zaunkak, ahotsak. Besoak altxatu ditut, esku-ahurrak bistan, badaezpada.\nHiru gizon datoz. Batek dakar txakurra, uhaletik. Altua da, eta lotuta dauka kokospeko arto-bizarra. Besteak, mendiko botak dituenak, begitxikerra bera, badu txerri kutsuko zer edo zer. Hirugarrena, zapaztoa, bekokia xukatzen ari da cowboy zapi batekin.\nBelarretan natza, ahuspez. Txakurraren marmarra sentitzen dut belarrian. Zapia sartu didate ahoan, uhalarekin amarratu dizkidate eskumuturrak, bota bat daukat lepondoa zapaltzen. Txandaka egingo dute.\nAltuak eten dit begitazioa, ea galdu ote naizen galdezka.\n— No problem, thanks —erantzun dut doi-doi.\n— Okey, lady.\nIlgora atera da, porlan koloreko argia zabalduz.\nOinez ekin diot. Ozta-ozta luza dezaket pausoa: prakak izterretara pegatuta dauzkat txizak ihes egin didalako. Eskularru bat galdu dut eta adar batek urrakada egin dit aurpegian. Izerdi-patsetan iritsi naiz basoak eta hartxintxarrezko bidexkak bat egiten duten tokira. Zerbaiten erlantza sumatu dut altzifreen ondoan.\nLurretik metro erdira altxatuta landaretzak jan ez ditzan, marmolezko lauza bi daude. Hilobiak. Abizen bera, emakumea eta gizonezkoa, Mary eta Samuel. Etxearen arestiko jabeak hurrean, edo egoitzaren sortzaileak. Itzal batek alderik alde zeharkatu du aurreko zabaldia eta ilunpean galdu da, orkatza.\nBeste ehun pauso. Atea ireki dut eta Gwen tximinia aurreko kulunkaulkian dago. Tira egin ahala, artile-matazak punpa egiten du alfonbra gainean.\n— Hello, Miren!\nTrikotatzea du baretzeko modua egun osoan bere saiakera-testuekin borrokan aritu eta gero. Atzo pozarren azaldu zidan iloba jaioberriarentzako manta izatekoa zen prenda hori maitale berriarentzako tapauka bihurtzen ari dela. Xede-aldaketa, horra hor sormenaren metamorfosien adibide bat.\n— See you later —esan diot, salan sartu gabe, eta neure gelan giltzapetu naiz.\nHarea hezean eginiko marrazki bat bezain garbi ikusi dut Z.ri esan beharrekoa. Eta andrakila kutuna inori ematen dion neskatxoaren tristeziarekin bidali diot mezua. Mezu laburra, hilobietan irakurritako esaldia, lauza batean hasi eta bestean osatzen zena: “The Lord gave…” “…and the Lord hath taken away”.\nOhean etzan, telefonoa amatatu eta negar egin dut egunsentira arte.\nSabaitik zintzilikaturiko mugikariaren tintinak iratzarri nau goizean. Besoa luzatu eta kuxinak ukitu ditut. Banan-banan erretiratu nituen lotarakoan eta aldamenean paratu, almohadatik oinetaraino, amorante konformaerraz baten gisa.\nTerrazara irten naiz. Hosto iharrez beterik dago, haritzak inguruan. Egoitzako lorezaina orbela batzen dabil sardearekin. Errepidetik datorren trafikoaren zaratak harmonika desafinatua ematen du.\nBat-batean astrapala zalua sentitu dut: urtxintxa bat dago argindarraren kablean. Nahi izatera, ukitu egingo nuke. Zerbait dauka eskuetan, ezkurra edo.\nUrtxintxak olgetariak dira. Akaso esaten ari zait ez hartzeko ezer serio.\nEta gordezaleak ere badira, beti enborretan pilatzen altxorrak. Agian zera esan nahi dit, etorkizunean beharko dudanaz pentsatzen hasteko.\nBaina ezkurra jausi egin zaio. Ala askatu egin du? Zer ulertu orduan, zamak askatzeko? Ez metatzeko ez ideiarik, ez asmorik. Izan ere, batzuetan, urtxintxek bildutakoa beraiek ez baizik eta beste animalia batzuek aprobetxatzen dute.\nGwen agertu da aharrausika bere leihoan. Katagorriak ospa egin du adarrez adar.\n— Ez zara hotz? —diost, eta xal bat jaurti dit terrazara. Airean harrapatu dut, besoa luzatuta.\nBehean, lorezaina erretura prestatzen ari da.\n— Begira zenbat adar ipini dituen —diotsat Gweni—. Hezurren antza daukate. Halaxe iruditzen zait niri ere nabilela, hezur mordo bat batetik bestera eramaten, eta ez gorputzekoak bakarrik.\n— Bizitza hezur mordo astuna da, darling —zirikatu nau—. Ez duzu ugatzik ikusi egunotan? Ugatzak ere hezur garraioan ibiltzen dira. Oso gora igo, eta goitik askatzen dituzte, harkaitzak jota hautsi daitezen… Baina ez dute hori egiten muina atera eta jateko, hezurrak eurak jaten dituzte, handi-handiak batzuetan.\n— Mokoa eta eztarria behar dira horretarako, ez edozelakoak.\n— Ba zuk ez irentsi, erre baino, lorezain horren moduan… Irentsi, gosaria bakarrik. Tira, goazen behera. Zer duzu nahiago papekin, saltxitxak ala hirugiharra?


Les Olmes - Wikipedia, entziklopedia askea.\nSaint-Loup, Pontcharra-sur-Turdine, Sarcey eta Saint-Romain-de-Popey\n829 (2018ko urtarrilaren 1a)\nLes Olmes Frantziako udalerria da, Rodano departamenduan dagoena, Auvernia-Rodano-Alpeak eskualdean. 2013an 717 biztanle zituen.\n2007an Les Olmes udalerrian erroldatutako biztanleak 717 ziren. Familiak 283 ziren, horien artean 62 pertsona bakarrekoak ziren (29 bakarrik bizi ziren gizonak eta 33 bakarrik bizi ziren emakumeak), 96 seme-alabarik gabeko familiak ziren, 114 seme-alabak dituzten bikoteak ziren eta 11 seme-alabak dituzten guraso-bakarreko familiak ziren.\n2007an 306 etxebizitza zeuden, 282 familiaren etxebizitza nagusia ziren, 9 bigarren erresidentzia ziren eta 15 hutsik zeuden. 250 etxeak ziren eta 55 apartamentuak ziren. 282 etxebizitza nagusietatik 220 bere jabearen bizilekua ziren, 59 alokairuan okupaturik zeuden eta 3 doan lagata zeuden; 2 etxek gela bat zuten, 12 etxek bi zituzten, 30 etxek hiru zituzten, 70 etxek lau zituzten eta 168 etxek bost zituzten. 213 etxek euren parking plaza propioa zuten azpian. 105 etxetan ibilgailu bat zegoen eta 166 etxetan bat baino gehiago zituzten.\nLes Olmes udalerriko biztanleria-piramidea 2009an .\n2007an lan egiteko adina zuten pertsonak 478 ziren, horien artean 379 aktiboak ziren eta 99 inaktiboak ziren. 379 pertsona aktiboetatik 361 lanean zeuden (193 gizon eta 168 emakume) eta 18 langabezian zeuden (5 gizon eta 13 emakume). 99 pertsona inaktiboetatik 51 erretiraturik zeuden, 29 ikasten zeuden eta 19 "bestelako inaktibo" gisa sailkaturik zeuden.\n2009an Les Olmes udalerrian 305 unitate fiskal zeuden, 810,5 pertsonek osaturik. Pertsona bakoitzeko diru-sarrera fiskalaren mediana urteko 20.372 euro zen.\n2007an zeuden 31 komertzioetatik, 7 bestelako produktu industrialen fabrikazioko enpresak ziren, 5 eraikuntza enpresak ziren, 7 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 2 informazio eta komunikazio enpresak ziren, 1 finantziazio enpresa zen, 4 zerbitzu enpresak ziren eta 2 administrazio publikoko enpresak ziren.\n2009an zeuden norbanakoentzako 6 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 1 margolaria, 2 zurginak eta 1 jatetxe.\n2000. urtean Les Olmes udalerrian 10 nekazaritza-ustiategi zeuden, 78 hektarea erabiltzen.\nMultimedia: Les Olmes\nBNF: 15272235b (data)\nOrriaren azken aldaketa: 1 martxoa 2021, 05:41.


Jakin barik erantzun egingo dot. Baiezkoan nago

leire n

\n

Mikel Larreategi<larreategi@eibar.org> igorleak hau idatzi zuen (2018(e)ko apirilaren 26(a) 13:52):

leire narbaiza arizmendi<txargain@gmail.com> igorleak hau idatzi zuen (2018(e)ko apirilaren 26(a) 13:19):

Benetan, Enrike? Eukaliptua jarri bihar dabe? Baiña ze zentzu da horrek, ba? Lur hórrek, seguruenera, agortuta egongo dira, eta holako arbola batek erremetia emongo detse!

Zeiñek diseiñatzen dittu politika hónek? Diruak baiño ez dau balio? Itzela da

Lur-jabe bakoitzak erabakitzen dau zer nun landatu?

Mikel


Zubiaur Musika Eskolan matrikula epea | www.amorebieta.com\nInicio Gazteria Berriak Zubiaur Musika Eskolan matrikula epea\nZubiaur Musika Eskolak maiatzaren 16an zabaldu du 2022-2023 ikasturterako matrikulazioa egiteko epea\nIkasleek maiatzaren 16tik ekainaren 3ra bitartean eman ahal izango dute izena Musika Eskolan.\nZubiaur Musika Eskola hasia da datorren ikasturteko antolaketa lanekin. Hala, 2022-2023 ikasturterako matrikulazio epea maiatzaren 16an zabalduko dela jakinarazi du, eta izena eman nahi duten neska-mutilek ekainaren 3a bitartean izango dute epea zabalik.\nMatrikula egiteko aukera ezberdinak izango dituzte ikasleek. Internet bidez egin nahi dutenek, izen-emate orria Ametxen webgunean Musika Eskolak duen atalean izango dute: www.ametx.eus/zubiaur. Matrikulazioa aurrez aurre egin nahi dutenek, aldiz, Musika Eskolan bertan izango dute aukera, astelehenetik ostiralera, 13:00-18:30 ordutegian. Telefonoz deitzeko aukera ere izango da: 946 30 15 10.\nDantzarekin kontaktua (6-7 urte)\nSormenezko dantza (8-11 urte)\nHip Hop/Funky (12-18 urte)\nMusikarekin kontaktua (4-7 urte)\nFlauta, klarinetea, saxofoia, tronpeta, tronboia, perkusioa, biolina, biola, biolontxeloa, pianoa, gitarra, akordeoia, txistua, alboka, trikitixa, dultzaina, txalaparta, gitarra eta baxu elektrikoa, bateria. Hizkuntza musikala, analisiak, koroak eta talde instrumentuak. Musika-terapia hezigarria. (8 urtetik aurrera)\nArtículo anteriorNaia Fernández cuenta el ascenso del Zornotza femenino\nArtículo siguienteIMQ Igurco y AIDAE firman un acuerdo de colaboración


Igandean “Kaskarot” eta “Manifestu bat” ikusgarriak, Saran | Nontzeberri\nHasiera/ESZENA/Igandean “Kaskarot” eta “Manifestu bat” ikusgarriak, Saran\nIgandean, martxoaren 1an, eta Sarako Lur Berri gelan, gaztetxoenentzako bi emankizun antolatu dira Hameka, Karrikako arteen Fabrika plataformatik. Kaskarot eta Manifestu bat dira ikusgarriak, lehena Atx Teatroak egingo du 16:00etan, eta horren ostean, 17:30ean, Beheko Larraine taldeak Manifestu bat antzeztuko du.\nKaskarot lanak honakoak kontatu nahi du: “Aner gizarte distopiko batean bizi da, zeinetan dantzatzea debekatua den. Anerri izugarri gustatzen zaio dantza egitea eta horrek arazo larriak sortzen dizkio. Kaskarot Anerren alter egoa da. Bere buru-argitasunaren eta zentzuaren bidez, Anerri erakutsiko dio bere egoerari buelta ematen eta arauen aurrean bere adierazpen askatasuna lehenesten.”\nBeheko Larraineren lanean, beti bazterreko pertsonaia bat baino izan ez denak, azkenean, arreta bereganatuko du. Bere barne-ahotsek behingoagatik, begirada guztien erdigunera bultzatuko dute. Bueltan, bere begirada itzuliko digu. Nolako begirada, halako errealitatea. Begirada ironikoa heriotzari bizitzaren gorabeherak erakutsiz. Zerbait erakutsiko digu azkenerako?


DBH eta Batxilergoko orientazio egitasmoa . Noticias de Navarra\nDBH eta Batxilergoko orientazio egitasmoa\nSan fermin ikastolan, ikasle zein familiak laguntzeko orientazio zerbitzu integrala eskaintzen dugu\nTestua eta argazkiak San Fermin Ikastola - Viernes, 23 de Marzo de 2018 - Actualizado a las 06:02h\nIkasle ohien hitzaldia.\nDerrigorrezko Bigarren Hezkuntza zein Batxilergoa ikasketa garai kritikoak dira ikasleek eta familiek zalantzak izan ohi dituztelako etorkizunari begira hartu beharreko hainbat erabakien inguruan. Letrak ala zien-tziak aukeratu, zein ibilbide mota, ondorengo zer-nolako ikasketak hautatu… Zalantza ugari eta askotan epe motzean argitu beharrekoak. Hori dela eta, urteak daramatzagu San Fermin Ikastolan orientazio zerbitzu integrala eskaintzen, familiak eta ikasleak erabaki akademikoak hartzeko laguntza eskainiz, baina ez bakarrik maila horretan;izan ere, egungo gizarteak eta bizimoduak etorkizunari aurre egiteko beste hamaika gaietan trebatzea eskatzen baitu.\nHori horrela, arlo akademikoaz gain, batez ere humanoki, pertsonak hezten saiatzen gara, edukiez gain, bestelako trebeziak gara ditzaten. Gure ikastolan lanean diharduen tutore taldeak ikasleen jarraipen estua egiten saiatzen da, baina horrekin batera, ikasleek haien artean elkarrekin lan egiten ikas dezaten, taldean funtzionatzen eta nor bere burua ezagutuz, bizkide-tza programa sendoa eskaintzen baitiegu. Izan ere, San Fermin ikastolan bizikidetzari garrantzi handia ematen diogu, eta beste hainbat ikastolekin batera KIVA programan integraturik egoteaz gainera, 2005. urtetik, Ikasle Laguntzaileen programa garatzen dugu etapa honetan. Programa honetan, ikasleak dira protagonista nagusiak eta haiekin egiten den elkarlanari esker lortzen da hainbat gatazka eta arazo konpon-tzea. Bizikidetza, bestalde, ikasgai moduan lantzen da Bigarren Hezkuntzako eskola orduetan, eta bertan, besteak beste, gatazken konponbidean sakontzen ari gara azken urteotan.\nBestalde, azterketa garaian, ohikoak dira ikasleengan sortzen diren urduritasun eta krisialdi uneak. Hori dela eta, antsietatea kudeatzeko tailerrak antolatzen ditugu. Eta, oro har, ikasleek bizi dituzten arazoei aurre egiteko eta etorkizuneko bizitzan aurkituko dituztenei ere irtenbidea emateko, resilientziari buruzko hamaika saio eta hitzaldi antolatu ohi ditugu, besteak beste, Antxon Arza edo Ana Aztazkoz bezalako hizlari adituekin. Aurten gainera, Mindfulnnessen inguruko formakuntza jaso zuten Bigarren Hezkuntzako eta Batxilergoko zenbait irakaslek ikasturte hasieran eta maiz egin ohi dituzte erlajazio saioak ikasgeletan.\nAzken finean, pertsona bezala heztea baita helburua. Etorkizuneko bizitzari eta bertan sortuko diren arazoei aurre egiteko tresnak ematea, eta horren baitan kokatzen ditugu bidenabar beste hainbat gaien inguruan eskaintzen ditugun formakuntzak: drogomenpekotasunen inguruan, internet eta tekonologia berrien erabileraren inguruan, doluari eta heriotzari buruzkoak…\nORIENTAZIO AKADEMIKOA Baina maila pertsonalean ez ezik, akademikoki orientazio laguntza bat jasotzea ezinbestekoa da adin tarte honetan kokatzen diren ikasleentzat eta horregatik, besteak beste, orientazio koaderno berezia lantzen dugu, bai DBHko 4. mailan zein Batxilergoko 2. ean. Lan tresna honen helburua, erabaki akademikoak hartzen lagun-tzea baino, norbere buruaren trebeziak ezagutzea da, horiek kontutan hartuz hartuko baititugu erabaki onak. Ildo berean koka dezakegu gure ikasleek webgunearen bidez erabil dezaketen “Orienta” izeneko aplikazio informatikoa, zeinaren bidez, ibilbide akademiko ezberdinak aukeratuz, gaur egungo eskaintza akademiko zehatzaren argazkia egin dezakete ikasleek.\nBaina ikasleentzat, beharbada, interesgarriena ikastolako ikasle ohiekin antolatzen ditugun hitzaldiak dira. Unibertsitatean edo Lanbide Heziketan egun ikasten ari diren ikasle ohiekin ikasketa ezberdinen inguruko aurkezpen-hitzaldiak antola-tzen ditugu eta hauetan, zuzenean gradu bakoitzeko xehetasunak, alde argi zein ilunak lehen eskutik jaso-tzeko aukera dute. Ikasleei bereziki interesgarria suertatzen zaizkie, lehen eskuko informazioa jasotzeaz gainera, ikasleen ikuspegitik, haien testigantza zuzenaren bitartez jaso-tzen dutelako informazio hori guztia.\nBaina erabaki horietan guztietan, jakina, familiak ere garrantzi handia du eta beraiek laguntzeko ere hainbat ekimen bultzatzen dira ikastolatik. Azken urteotan, esaterako, Jesusa Garcíaren hitzaldi interesgarria antolatu izan dugu, “Nola lagundu gure seme-alabak erabakiak hartzen” izenburupean. Bestalde, guregana iristen den Lanbide Heziketako zein unibertsitate ezberdinetako informazio guztia helarazten saiatzen gara. Eta, batez ere, tutoreekin familiek duten interlokuzio lana da arlo honetan garrantzitsuena, bi aldeetako elkarlanaren ondorioz ulertzen baitugu ikastolan orientazio egitasmoa.


Lehendakariak energia berriztagarriko instalazioak interes publikoko ondasunak izatea nahi du - Ekonomiaren KZ\nLehendakariak energia berriztagarriko instalazioak interes publikoko ondasunak izatea nahi du\nIñigo Urkullu lehendakariak energia berriztagarriko instalazioak interes publikoko ondasun izendatzea planteatu du, ingurumen-araudia zorrotz betez, azkarrago garatu ahal izateko. Era berean, Europan Batasun Energetiko “sendo” bat sortzeko eskatu du, “Iraunkorra, malgua eta eraginkorra, hornikuntzaren segurtasuna eskualdeen arteko lankidetzaren eta energia-iturrien dibertsifikazioaren bidez lortzera bideratua”.\nBestalde, Ukrainatik datozen errefuxiatuen biziraupenerako oinarrizko laguntza ekonomikoa bermatzeko Estatuak erabiliko duen mekanismoa zehazteko eskatu du. “Argi utzi nahi dugu zein premiazkoa den gai horiek argitzea, erantzun egokia eta eraginkorra emateko”, esan du.\nIgande honetan La Palma uhartean egingo den Presidenteen Konferentzian egindako hitzaldian, Urkulluk lehenik eta behin elkartasuna adierazi dio Kanarietako uharteari, Gailur Zaharra sumendiaren erupzioaren ondorioengatik, eta Euskadik Errusiak Ukraina alde bakarretik erasotzeari eta inbaditzeari egindako “gaitzespenik sendoenarekin” bat egin du. Hori dela eta, bat egin du inbasioari amaiera ematea eskatzen dioten nazioarteko erakundeen deialdiarekin.\nGatazka horri dagokionez, ohartarazi du Eusko Jaurlaritzak ez duela informaziorik lekualdatutako pertsonak iristeko aurreikuspenei buruz. Gogora ekarri du 2001/55 Europako Zuzentarauaren interpretazioa eta aplikazioa adostu dela, Ukrainako gerratik ihesi iristen diren pertsonen aldi baterako babesak ematen dituen eskubideei dagokienez, baina ohartarazi du oraindik ere “ziurgabetasuna” dagoela familia-erreferenterik gabeko adingabeak hartzeko estaldura juridikoari dagokionez.\nGiza erantzunak lehentasuna izan behar du\nGobernu zentralaren “aparteko ahalegin” bat eskatu du, gutxienez korridore humanitario bat gaitzeko eta udaro harrera egiten dieten euskal familiekin harremanak dituzten Txernobilgo 200 adingabeentzako gune seguru batera ebakuatu ahal izateko kudeaketak egiteko. “Familia berriz elkartzearen antzeko prozedura izango litzateke”, zehaztu du.\nNolanahi ere, “Informazio falta” gorabehera, Eusko Jaurlaritzako buruak adierazi du lehentasuna eman diotela giza erantzuna aurreikusi eta emateko betebeharrari.\nBestalde, Lehendakariak susperraldi ekonomikoa eta soziala, eta Berreskuratze, Eraldaketa eta Erresilientzia Planeko funtsen gauzatze-egoera aipatu ditu, honako hau aitortzeko:\nUkrainaren inbasioak “ziurgabetasun” globaleko egoera bat eragin du, eta horrek eragin negatiboa du hazkunde-itxaropenetan eta enplegua sortzeko itxaropenetan.\nAzaldu duenez, Euskadin, jarduera ekonomiko eta industrialerako kezka komunak hauek dira: lehengaien eta energiaren prezioen igoera; finantzaketaren garestitzea; eragin negatiboa inbertsioetan eta merkataritza globalean; edo Errusian sinatutako kontratuei dagozkien abalen exekuzioak.\nKezka espezifikoei dagokienez, hornidura-kateetako material falta, desdoikuntzak eta hausturak edo arazo logistikoak aipatu ditu. “Energia-larrialdiko egoera batean gaude, baina ez dakigu zenbat irauten duen, eta jarduera ekonomikoari eta etxeei eragiten die. Beharrezkoa da arlo guztietan neurriak hartzea: eraginkortasun energetikoa; energia berriztagarriaren azpiegiturak azkartzea; energia garbien sorkuntzan aurrera egitea (eolikoa edo hidrogenoa) “, azpimarratu du.\nPuntu horretan, Espainiako Gobernuak eta Europar Batasunak neurri koordinatuak, “Arinak eta sendoak” har ditzatela eskatu du, egoera horren eragina arintzeko, lehenik etxeetan, bereziki “pobrezia energetikoa” pairatzen dutenetan, eta, bigarrenik, jarduera ekonomikoan, bereziki industrian, garraioan, nekazaritzan edo arrantzan.\n“Beste herrialde batzuekiko lehiakortasunari eustea eta elektrizitatearen kostua gasaren erreferentziazko preziotik bereiztea ahalbidetuko duten baliabide berriak aktibatu nahi dira”, adierazi du, “Energia-subiranotasunean ditugun ahalmenen” mugari buruz hausnartzeko beharra planteatzeko.\nGainera, baieztatu du interkonexio energetikoak bultzatu nahi direla, batez ere herrialde periferikoetan eta interkonexio-mailak Europar Batasunak ezarritako gutxienekoen azpitik dituzten herrialdeetan.\nEra berean, eskualdeen arteko lankidetzarako araudi- eta finantza-esparru mesedegarriago bat ezartzeko eskatu dio EBri, balio-kateak sortzeko honako hauen inguruan: ekipo-ondasunen fabrikazioa, energia-azpiegiturak instalatzeko eta mantentzeko zerbitzuak, edo energia berriztagarrien ekoizpena, garraioa eta banaketa.\nBere ustez, susperraldiak esparru berri bat beharko du, inbertsioa bultzatzeko, interes-tasen igoera atzeratzeko, Europako Funtsen laguntza gehigarria arintzeko eta lankidetza publiko eta pribatua bultzatzeko.\nEuropako funtsen eraldaketa-gaitasunean konfiantza duela adierazi ondoren, funts horien kudeaketa eta gauzatze praktikoa ahalik eta gehien arintzea eskatu du. “Atzo premiazkoa bazen, gaur ezinbestekoa da”, esan du.\nHorregatik guztiagatik, Nadia Calviño presidenteordeari urrian bidali zizkion hiru proiektu estrategikoak abian jartzen hasi direla gogorarazi du: mugikortasun elektrikoa eta autonomoa; datuaren ekonomia; eta osasun-terapia aurreratuak. “Proiektu horiek ibilgailu elektrikoen eta abangoardiako osasunaren PERTEekin lerrokatuta daude, bai eta digitalizazioaren eta adimen artifizialaren lehentasunekin ere. Gure helburua Europako Funtsen etorrerarekin horiek bultzatzeko bidea prestatzea da, eta horien erantzunaren zain jarraitzen dugu “, adierazi du.\nOtsailaren 4an Ajuria Enean lehen lehendakariordearekin izandako bileran, Eusko Jaurlaritzak lau proposamen eraikitzaile egin zituen Europako Funtsen kudeaketaren inguruan: parte-hartzea, malgutasuna, kapilaritatea eta jarraitutasuna.\nParte-hartzeari dagokionez, Gobernu zentralak 70.000 milioi euroko maileguak eskatu dizkio Europako Batzordeari. “Aukera berri bat ireki da funtsen kudeaketa- eta gobernantza-prozesua deszentralizatzeko, Ursula von der Leyen Batzordeko presidenteak gomendatu bezala, prozesu horretan Erkidegoek edo Eskualdeek zuzenean parte hartzea iradokitzen baitu”, adierazi du.\nMalgutasunari dagokionez, Urkulluk uste du beharrezkoa dela banaketa-irizpideak ezartzea, iraganean beren baliabideekin inbertsio-ahaleginak egin dituzten autonomia-erkidegoak zigortzen ez dituztenak.\nKapilaritateari dagokionez, zehaztu du erkidegoek sektore-konferentzien bidez PERTEen definizioan edo artikulazioan proposamenak sartzeko aukerak areagotu egingo lukeela funtsen banaketaren kapilaritatea.\nAzkenik, jarraipenari buruz esan du Europak ahalegin inbertitzaile bat behar duela Errusiaren inbasioak eragindako egoera berriari aurre egiteko. “Beharrezkoa da egonkortasun-itunaren periodifikazioa eta Europar Batasun osoko defizitaren helburuaren bidea aztertzea. Eraldaketa ekonomiko eta sozialaren erronkak jarraipena izan behar du inbertsioan eta produkzio-sarearekiko lankidetzan “, adierazi du.\nAzkenik, Alemaniako ereduari jarraituz aldi baterako lan-erregulazioen mekanismoa martxan jartzeko beharra azpimarratu du, “Eraginkorra dela frogatu baita”.\n← Elektrizitateak gora egin du berriro, eta 251,7 euro/MWh-ra iritsi da\nHil honen 25ean amaituko da landa-udalerriak garatzeko laguntzak eskatzeko epea →\nItxaropen ekonomikoen susperraldi handia euskal familietan


Uhin artean: irailak 1eko gomendio musikalak | La Merindad\nAshley Campbell, Straw Dogs, El Cabrero eta Bob Andy\nAbeslari bat: Ashley Cambpell\nKantautorea, abeslaria eta banjista. Hiru rolak country modernoa konposatzeko eta trebetasun handiz interpretatzeko ilusioarekin uztartzen ditu. Glen Campbell, bere aitarekin batera egindako lanak egin zuen ezagun, honek mundu osoan berarekin banjista, teklista eta bokalista izateko aukera eman baitzion.\nOrain Ashleyk bere bakarkako ibilbideari ekin dio eragin ugarirekin: rootsy folk eta country-pop soinuak alegia. Bi diska ditu Youtuben zintzilikaturik, oso entzungarriak direnak. Gustatzen bazaizue irailak 10ean Tafallako Kulturgunean joko du, ez galdu aukera.\nDiska bat: Straw Dogs: Dogs life\nOi! musikaren nostalgikoentzako altxorra! Eskoziar oi! talde ezezagun honek 1981ean atera zuen bere ibilbideko EP bakarra “Dogs Life” izenpean. 2017an Evil Recordsek edizio berritu bat aurkeztu zuen. Honetan, ordea, 82an taldeak grabatu zituen beste bi abesti bitxi sartzen dira.\nDudarik gabe “All the lads”, diskako bigarren abestia da onena, sekulako tematzarra! Youtuben izena bilatzean kontuz ibili, beste oi! talde ingeles bat dagoelako izen berarekin, Londresekoa, zerikusirik ez duena eta oso kaxkarrak direnak.\nAbeslari bat: El Cabrero\nJosé Domínguez Muñoz “El Cabrero” andaluziar flamenkoaren abeslaririk esanguratsuenetako bat da. Ezizena, musikari famatua izan arren gaur egun oraindik burutzen duen ahuntzain lanetik datorkio. 80. hamarkadan flamenkoaren erreferente nagusienetako bat izan zen eta errekonozimendu ugari eman dizkion karrera luze baten ostean, iaz iragarri zuen abesteari utziko ziola azken bira handi batekin.\nAitortzen dut ez naizela ni flamenko puruaz gozatzeko jaioa, baina bere letrak izugarriak dira. Jornalari eta langileei abesten die, tirania eta jerarkia sozialen aurka norbanakoaren askatasuna goraipatuz. Marinaledan kale bat dauka bere izenarekin eta CNTko kide izan zen urte askoz. Beti ibili da mugimendu anarkistaren aldeko ekimenetan parte hartzen.\nFrantziar komunikabide batek bere bizitza kontatzen duen dokumental bat egin zuen baina sekula ez da emititu espainiar telebistan. Zerbaitengatik izango da… Honako abesti hau Marea taldeak bertsionatu zuen, ziur letra ezaguna egiten zaizuela.\nBertsio bat: Bob Andy – The games people play\nNire “reggae cover” gustokoenetariko bat. Joe Southen bertsio bat da, Bob Andyrena. Bob Andy, jatorrizko izenez Keith Anderson, txikitan etxetik ospa egin zuen amak jipoitzen zuelako eta bere kabuz pianoa ikasi eta elizako koroan sartu zen.\nBerehala nabarmendu zen bakarlari bezala eta lehen diskatik, iaz hil zen arte, asko izan dira sortu dituen tematzarrak. Beste artistentzako ere letrak idatzi zutuen, baita abestiak konposatu edo kolaborazioak egin. Marcia Griffithsekin abesten ibili zen, esaterako. Baina horretaz hitz egingo dugu beste aldizkariren batean…\nPor administrator|2021-09-17T11:10:34+00:0001/09/2021|Secciones | Atalak, Uhin Artean|Sin comentarios


Mixel Bergouignan - Wikipedia, entziklopedia askea.\nBaigorri, 1947ko abuztuaren 14a\nBaigorri, 2017ko maiatzaren 4a (69 urte)\nenpresaburua eta nekazaria\nEzkerreko Mugimendu Abertzalea\nMixel/Mizel Bergouignan (Baigorri, 1947ko abuztuaren 14a - ib., 2017ko maiatzaren 4a) baxenabar militantea, Ipar Euskal Herriko mugimendu abertzalean oso sartua ibili zen.\nIparretarraken borroka armatuan kartsuki parte hartu zuen eta Herri taldeetan hasi zuen bere militantzia politikoa. Ezkerreko Mugimendu Abertzalean segitu zuen. Borroka integrala helburu, paraleloki, ekonomia ikuspegi kolektibo ta sozialetik "herriak bizi behar du" lema gauzatzeko bidean, hainbat lagun laborarirekin batera, hainbat laborarien kooperatiba sorrera ta kudeantzan parte hartu zuen. Baita ELB sindikatuan eta EHLGren sorreran (sorreratik bere heriotz egun arte parte hartuz).\nEkonomia sustatzaile kooperatiben bidez (besteak beste irulegiko mahastizainen kooperatiba, edota eztigar sargarno egileen kooperatiba, baina baita ere 80garren hamarkadan laborariek elgarrekin haien tresneria partekatzeko lehen CUMA, baita lehen esnetegi kooperatiben sorreran parte hartutakoa da), laborari (behi hazle), abertzale ezkertiar militantea.\nDenbora luzez Irulegiko kooperatibaren arduradun izan zen. Alor honetan, Baxenabarreko ekonomiaren sustatzaile nagusietakoa izan da, Irulegiko sor-markarekin, beti ere kooperatiba eta helburu kolektiboak helburu. Azken urteetan asko bultza zituen sagarrondoak eta sagardoa ere.\nEtxauzia Nafartarren Etxea elkartearen lehendakariorde zen.\nFrantziako telebistak Iparretarrak erakundeari buruz egindako dokumentalean agertu zen militante gisa bere lekukotasuna ematen.\nBake prozesuan, 2011tik zegoen estatuekiko egoera desblokatzeko, eta presoekiko pausuaren helburura iristeko, armagabetze prozesuan parte hartuz ezagun egin zen . 2017ko apirilean ETAren behin betiko armagabetzea lortzeko bitartekari lanak burutu zituzten Bakegilak (edo Bakeaen Artisauak) zeritzon gizarte zibileko taldeko kideetako bat izan zen.\n↑ Herritarra, langilea, borrokalaria. 2017ko maiatzaren 4a. Berria.eus\n↑ Mixel Bergouignan baigorriarra hil da, abertzale konprometitua. 2017ko maiatzaren 4a. Argia.eus\nNafarroa Behereko enpresaburuak\nOrriaren azken aldaketa: 29 urria 2020, 00:09.


Kaledonia Berriaren ataka | Mundua | Berria\nJoe Biden Europan da egunotan, COP26 bileraren aitzakian. Gehien espero zen bileretako bat Emmanuel Macronekin ostiralean izandakoa izan da. AUKUS akordioak —itsaspeko nuklearrak tarteko Australiak ezkutuan Londresekin eta, batez ere, Washingtonekin egindako itunak— erabat amorrarazi zuen Paris. Herenegun Bidenek aitortu zuen «baldar» jokatu zutela, eta gaineratu zuen «uste zuela» Australiako Gobernuak esana ziola Frantziakoari. Macron aldamenean zuen, zur eta lur azalpenei entzuten, Bidenek berak ere askorik sinesten ez dituela jakinda. Australiak berehala erantzun zuen, bestalde: nola esango zion ezer Parisi aurretiaz, horren izaera sekretua zuen itun bati buruz?\nFrantziarekin zeukan akordioa bertan behera uzteak dakarren galera ekonomikoa bera bigarren mailan geratzen da neurri horrek daukan eragin geopolitikoarekin alderatuta. Urpekook, egitekotan ere, 2040 ingururako omen leudeke. Defentsarako akordioa da Parisi min ematen diona, Macronek bozkarioz diseinatutako potentzia globalaren ametsari erasaten baitio.\nEzaguna da lehen Europan zegoen jokalekua orain Asia-Pazifikoan dagoela. Trumpen itsuskerien ondoan, batek baino gehiagok eskertu dute aspaldiko lagunen aldartea Washingtonen. Europarekiko berba goxoak eta kondeszendentzia jarrerak ekarri ditu Bidenek, hark ere ondo daki fokua, eta kezka, Pazifikoan daudela orain bertan. Ikusi besterik ez dago Taiwanen defentsan Txinaren aurrean Bidenek berak darabilen diskurtso oldarkorra.\nMunduko ozeano handienean hiruzpalau gune estrategiko kontrolatzen ditu Parisek; Polinesiatik Kaledonia Berriraino —edo are, Reunion uharteraino—. Itsas-eremu zabal horrek munduko jokaleku berrian protagonismo berezia amestera eraman zuen Macron, eta India eta Australiarekiko harremanak ziren horretarako berme. Bidenabar, ezin ahaztu Frantziaren jarrera historikoak eskualdean pizten duen ezinikusia, entsegu nuklearren memoriagatik; Australiarantz ere bideratu dute inguruko herrialde txikiek. Aldaketa klimatikoak gehien mehatxatzen dituen nazio ñimiño horiek gehien behar dutena, ez da, hain justu, potentzia nuklear bat eskualdean.\nEgoera kolonial baten ondorio da Europako estatu batek Pazifikoan halako agintea izatea, eta oraindik ere botere hori handitu nahi izatea, noski. «Txinaren mehatxuaren» bandera mugituta, beso zabalik hartuko zutelakoan zebilen Macron. Kaledonia Berriarekiko jarrera mediatikoa ere hortik doa: Frantziak alde egiten badu, Txina etorriko da nikel meatzeen jabe egitera, Australiaren pare-parean. Zer axola artxipelagoko kanak eta gainerako biztanleen burujabetzari irain egitea. Are gehiago, mugimendu independentistak behin eta berriz esan du ez duela haustura zakar eta traumatikorik nahi, Parisekin elkarlan (partenariat) harremana dutela helburu.\nDeskolonizazio prozesu berezia da Kaledonia Berrikoa, are bereziagoa pandemia egoeran. Edouard Philippek duela bi urte ziurtatu zuen, lehen ministro zela, hirugarren galdeketa ezingo zela egin 2021eko irailetik 2022ko uda arteko urte politikoan, Frantziako hauteskunde presidentzialak daudelako tartean. Zentzuzkoa zirudien, beraz, beharrezko patxadaz hartzea 2020ko urriko galdeketaren ostean. Aurtengo ekainean, baina, presaka ezarri zuen Parisek aurten bertan egin beharra hirugarren eta azken galdeketa. Irailean, orain artean ez bezala jo zuen COVID-19ak Kaledonia Berria: urte eta erdian inor hil ez zuen birusak 260 lagun baino gehiago hil ditu bospasei asteotan, eta etxeratzea agindu da, noski.\nIndependentistek argi esan dute ez dagoela erreferendumerako baldintzarik, euren kanpaina atez atekoa dela, mediatikoa eta sare sozialetakoa baino gehiago. Eta hildakoen %60 kanak herritarrak izanik, melanesiar kulturan heriotzari eta doluari egiten zaion lekua errespetatu behar dela. Ez dela giro, alegia, doluan diren herrietan boto-eske ibiltzeko.\nSebastien Lecornu ministroak entzungor egin die orain arte independentistei, eta azkenean planto egin dute. Boikot hitza aipatu gabe, «ez parte hartzera» dei egin zuten lehengo astean, baldin eta abenduko datari eusten bazitzaion. Asteon gauzatu dute ohartarazpena: alderdi bakoitzak kanpainarako materialak aurkezteko epea pasa da, eta independentisten hiru alderdietako batek ere ez du ezer aurkeztu. «Macronek irabazten badu, Lecornuk beste zeregin bat izango du, galtzen badu, ez da deus izango. Bi kasuetan, bera ez epe luzeko solaskidea. Ez dagokion eskubide bat erabiltzen ari da» salatu du egunotan FLNKSk.\nErabaki gogorra da, noski, horrelako une historiko batean bozketari uko egitea, baina begi bistakoa da uneotan ez dela horretarako baldintzarik. Eta atzerapena ere zenbait hilekoa baino ez da, txertaketa prozesua osatuta eta Eliseoko bizilagunak legealdi osorako agintea duela. Ez dirudi oso logikoa hainbeste urtetako prozesua horren modu zakarrean amaitzea, konpondu nahi zuen arazoan nabarmen gaiztotzea baino ez baitu ekarriko. Baina Parisen kalkuluetan hori ere sartuko da, bistan da. Datozen egunetan jakinaraziko du Parisek erabakia. Adi egon beharko da.


Eskolartekua aipagai… - Arrosa\nGaurkuan Amets Aizpurua izan deu gonbidatu BAPATEKO UNIBERTSUAN. Eskolartekuak emandako nundik noakuak kontatu dizkigu eta Urola Kostako harrobiko bertsolaiak indako lan onaz jardun gea. Euskal Herri mailan martxan dauden txapelketa desberdinak e izan ditugu ahotan…Hau dana ta geyo…99.3an!!!!!\nPosted in Bapateko Unibertsoa, BERRIAK, Irratsaioak\nal. Urr 5 , 2020\nGAUR EGUR – Zaballako kartzela\nGAUR EGUR – Irango Iraultza Islamikoaren 40 urteurrena\nLander Zalakain (Belako): “Jendea ari da, pixkanaka bada ere, gure adinari baino musikari garrantzia ematen”\nGAUR EGUR – Eliza eta pederastia EHan


Barazki burgerrak prestatzeko tailerra eta garagardo dastatzea, datozen egunetan Faktorian - Aiaraldea - Aiaraldea.eus\nBarazki burgerrak prestatzeko tailerra eta garagardo dastatzea, datozen egunetan Faktorian\nTxabi Alvarado Bañares 2021-06-10 12:41\nSustraiak Catering kooperatibako kideek eskainiko dute tailerra. / Sustraiak\nSustraiak Catering-eko kideek eskainiko dute saioa. Bihar, aldiz, garagardo dastatzea egongo da, Saltus-eko lagunen eskutik.\n“Barazki burgerrak eta saltsa goxoak” egiten ikasteko tailerra gauzatuko da datorren ekainaren 15ean Faktorian, azken asteetan garatzen ari den programazio sozialaren barruan.\nArratsaldeko seietan izango da zita. Sustraiak Catering-eko kideak arduratu dira saioa dinamizatzeaz. Kukutza III. gaztetxeko sukaldean aritutako hainbat kidek sortu zuten proiektua 2015. urtean, tokiko produktu ekologikoekin ekoiztutako otordu barazkijaleak eskaintzeko asmoz. 2018. urtean kooperatiba izaera hartu zuen egitasmoak.\nPrezioa 30 eurokoa izango da bazkideentzat eta 35 eurokoa ez direnentzat. Parte hartzeko beharrezkoa izango da aurretik izena ematea hemen klikatuta edo 620 681 506 telefonora deituta. Astelehen goizean amaituko da horretarako epea. 12 plaza egongo dira guztira.\nBihar -ekainak 11-, aldiz, garagardo dastatzea egingo da Faktorian, 18:00etan, Saltus garagardo kooperatibako kideen eskutik. 5 “edabe basati” probatzeko aukera eskainiko dute. Parte hartzeko beharrezkoa izango da aurretik izena ematea, hemen. Prezioa 8 eurokoa izango da bazkideentzat eta 10 eurokoa bazkide ez direnentzat.


Béhen - Wikipedia, entziklopedia askea.\nErcourt, Huchenneville, Huppy, Moyenneville eta Tœufles\n259 (%50.3) 250 (%48.5)\nBéhen Frantziako udalerria da, Somme departamenduan dagoena, Frantzia Garaia eskualdean. 2013an 435 biztanle zituen.\n2007an Béhen udalerrian erroldatutako biztanleak 435 ziren. Familiak 164 ziren, horien artean 32 pertsona bakarrekoak ziren (12 bakarrik bizi ziren gizonak eta 20 bakarrik bizi ziren emakumeak), 64 seme-alabarik gabeko familiak ziren, 64 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 202 etxebizitza zeuden, 173 familiaren etxebizitza nagusia ziren, 12 bigarren erresidentzia ziren eta 17 hutsik zeuden. 201 etxeak ziren eta 1apartamentu bat zen. 173 etxebizitza nagusietatik 150 bere jabearen bizilekua ziren, 21 alokairuan okupaturik zeuden eta 2 doan lagata zeuden; 1ek gela bat zuen, 3 etxek bi zituzten, 17 etxek hiru zituzten, 48 etxek lau zituzten eta 104 etxek bost zituzten. 147 etxek euren parking plaza propioa zuten azpian. 66 etxetan ibilgailu bat zegoen eta 90 etxetan bat baino gehiago zituzten.\nBéhen udalerriko biztanleria-piramidea 2009an .\n2007an lan egiteko adina zuten pertsonak 286 ziren, horien artean 219 aktiboak ziren eta 67 inaktiboak ziren. 219 pertsona aktiboetatik 203 lanean zeuden (105 gizon eta 98 emakume) eta 16 langabezian zeuden (7 gizon eta 9 emakume). 67 pertsona inaktiboetatik 23 erretiraturik zeuden, 27 ikasten zeuden eta 17 "bestelako inaktibo" gisa sailkaturik zeuden.\n2009an Béhen udalerrian 184 unitate fiskal zeuden, 464 pertsonek osaturik. Pertsona bakoitzeko diru-sarrera fiskalaren mediana urteko 17.100 euro zen.\n2007an zeuden 11 komertzioetatik, 2 erauzte enpresak ziren, 1 janari enpresa zen, 1 bestelako produktu industrialen fabrikazioko enpresa zen, 1 eraikuntza enpresa zen, 3 ibilgailuen saltze eta konpontze enpresak ziren, 2 ostalaritza eta jatetxe enpresak ziren eta 1 finantziazio enpresa zen.\n2000. urtean Béhen udalerrian 32 nekazaritza-ustiategi zeuden, 600 hektarea erabiltzen.\nMoyenneville (1,6 km)\nTœufles (3,2 km)\nHuchenneville (3,2 km)\nHuppy (3,8 km)\nGrébault-Mesnil (4,3 km)\nYonval (4,6 km)\nMiannay (4,9 km)\nMareuil-Caubert (5,4 km)\nAcheux-en-Vimeu (5,8 km)\nLimeux (5,9 km)\nTours-en-Vimeu (5,9 km)\nSaint-Maxent (6,0 km)\nOrriaren azken aldaketa: 13 otsaila 2021, 22:39.


Sopelako Udala - Udalekuak 2017: plazak eta zozketak\nZu hemen zaude: Hasiera Albisteak Udalekuak 2017: plazak eta zozketak\nIzena eman duten guztiak onarturik daude, plaza guztiak bete egin dira.\nUdalekuen ordutegia 09:00-14:00 (08:00etatik 09:00etara eta 14:00etatik 15:00etara zaintza zerbitzua egongo da).\nPLAZEN KONFIRMAZIOA (DERRIGORREZKOA): ekainaren 12tik 18ra. Zozketarik egin behar ez den kasuetan zein zozketaren emaitzak ezagutu ondoren, DERRIGORREZKOA izango da udalekuetan parte hartuko dela KONFIRMATZEA. Konfirmaziorik egingo ez balitz, erabiltzaileari BAJA emango zaio zuzenean\nIzena eman duten guztiak onarturik daude. Nahi izanez gero, 60 plaza bete arte izena emateko aukerak zabalik jarraitzen du.\nIzen emateak presentzialki musika eskolan: astelehenetik ostegunera 15:30-19:30 eta ostiraletan 15:30-19:00.\nZozketa egongo da, ekainaren 9an arratsaldeko 18:00etan Kurtzio Kultur Etxean.\nZerrenda definitboa eta informazio orokorra, ekainaren 9an aterako da.\n- Udaleku irekiak: ekainak 22, osteguna, Kurtzio Kultur Etxean. Uztailean hasten diren txandak 19:00etan, abuztuan hasten diren txandak 20:00etan.\n- Surf udalekuak: ekainak 23, ostirala, Kurtzio Kultur Etxean, 19:00etan.\n- Summer Camp: zehazteke.\n**Oharra: espazioa eta aforoa direla eta, batzarrera ume bakoitzeko guraso edo tutoreetako bat bakarrik etortzea gomendatzen da.


Elektronika eta Telekomunikazioak Don Bosco: Cadenas, sistemas y herramientas manuales de montaje y de soldadura de PCB´s\nCadenas, sistemas y herramientas manuales de montaje y de soldadura de PCB´s\nIDK elektronika enpresaren kolaborazioarekin PCB-en montatze-lan eta soldatze-lanen prozedurak aztertzeko aukera izan dugu. Bideo kamera eskuan hartu eta IDK-tik bueltaka ibili gara eskuzko soldatze teknika eta erremintak ezagutzeko, baita montatze eta soldatze makinen funtzionamendua bertatik bertara ikusteko ere.\nBizipen erreal bat ingurune produktibo erreal batean! Grabatutakoarekin 2 bideomuntai hauek uzten dizkizuegu PCB-en eraikuntzara bideratutako euskal enpresa baten teknologia ezagutzeko.\nMontatze eta soldatze-lan kate eta sistemak\nEskuzko soldatze-lanen teknikak eta erremintak\nMila esker IDK elektronikari euren ateak zabaltzeagatik!